text:
LE OLOMATAMATA (LOMIGA MO SU‘ESU‘EGA) ME 2016
O lenei lomiga e aofia ai suʻesuʻega e amata mai iā Iuni 27 seʻia oo iā Iulai 31, 2016.
Foʻia Feeseeseaʻiga i se Auala Alofa
O le a lou sini e tatau ona iai? Ina ia manumalo i se finauga, ina ia faailoa e le tagata faimea sesē lona sesē, po o se isi mea?
‘Ia Ō e Fai Tagata o Nuu Uma Lava ma Soo’
O tali i fesili e fā e iloa ai po o ai o loo faataunuuina le valoaga a Iesu i aso nei.
E Faapefea Ona Faia Au Lava Filifiliga?
O le ā e tatau ona e faia i tulaga e lē o iai ni faatonuga maʻoti i le Tusi Paia?
Po o Faaauau Ona Suia e le Tusi Paia Lou Olaga?
O se Molimau na lafoaʻia taaloga faitupe, ulaula, inu tele ma le faaaogāina o fualaau faasāina ina ia agavaa ai mo le papatisoga, ae na iloa mulimuli ane na faigatā atu ona faia isi suiga.
Mauaina Atoatoa Aogā Mai i Sauniuniga a Ieova
O le ā se manatu e tatou te ono lē maua ai aogā mai i nisi o meaʻai faaleagaga?
“O Ē ua Tuu i ai le Galuega”
O le faatasiga na faia i le 1919 na faailoga ai le amataga o se galuega na iai ni aafiaga i le lalolagi aoao.
Fesili Mai le ʻAufaitau
O le ā e mafai ona fesoasoani i Kerisiano e iloa ai pe e talafeagai ona avatu ni meaalofa po o ni meaalofa tupe i tagata faigaluega o le malo? E faapefea ona faaalia e le faapotopotoga le fiafia pe a faasilasila le toe faaaʻe mai o se tasi? Aiseā atonu na “gaepu” ai le vai tāʻele o Petesata?


c: text/html

text:
FA’AALIA MANATU TAGATA AS - PUIPUIGA O ‘AMU
I le fonotaga ma le mamalu lautele o le atunu’u e tusa ai o le fa’asa o lo’o taumafai e fa’atino e le NOAA i ‘amu uma o le a’au i Amerika Samoa, na matua tutula’i ai to’oto’o sili ona loloto le tofa e fa’aalia, le le tonu o ala ua fa’atautaia ai lea fonotaga, ae maise, ua fa’aalia fo’i manatu taua o nei sui, “E le toe se’etia tagata Amerika Samoa i ni fa’ailoilo mai o ni mea lelei e mafai ona fa’atuputeleina ai ‘amu o le matou gataifale, ae uma ane, o le fa’asa lava lea ona sa’oloto o matou tagata i o matou gataifale!”
Masalo na fa’apea sui e to’alua sa o’o mai ma le la’ua folasaga matagofie, e fa’atatau i ‘amu ua olaola i gataifale o Amerika Samoa e 46, ae tolu lava ituaiga ‘amu ua matauina o le a mou atu, aua na uma ane folasaga ia, ae lutia loa i la’ua i manatu sili ona fita i le la’ua fa’alogo!
E to’alima tina na tutula’i, o sui lava ia o le atunu’u, ae tasi lava si talavou o le aloali’i fo’i ole atunu’u sa fa’aalia lona taofi e tusa o lenei fa’asa ua amata ona alauta, ae ailoga a sapaia e le lautelega o lagona o tatou tagatanu’u, aua ua le lava i tatou, ona ola i papuipui o aiaiga fa’atulafono a le NOAA ma le Malo tele, ua le mafai ai ona toe sa’oloto i tatou e fa’aaoga o tatou eleele ma gataifale i so’o se taimi e mo’omia ai.
O le manatu o se tasi o atali’i o Aunu’u fa’atasi ai ma se Matai o Aunu’u sa auai, sa fa’apea ai, “Aisea ua outou le o ai i tua i nu’u e faia ai lenei fonotaga taua mo i latou e ola ma sapaia o latou olaga mai le Sami ma le Vaomatua i aso uma? O i matou nei e faigaluega i le malo ma Kamupani, ua le o nisi e tatau ona matou faia fa’ai’uga mo i latou e fagota ma tua i le tuavao, ae ua le malamalama nai o matou tagata na, pe afai e fa’ailoa atu, ua fa’asa ona toe fagota e fa’aleaga ai le ‘amu i so’o se taimi.”
I se isi manatu fa’aalia, sa fa’apea ona saunoa i ai Ma’ae Ta’ei o Malaeimi, “Aisea ua le aumaia pe ofo mai ai e le NOAA ni avanoa fa’asikolasipi mo fanau a Amerika Samoa e a’o’oga ai ma fa’apoto mai i latou i nei mea uma tou te o mai ma fa’ailoa mai o le a fa’aleagaina matou gataifale ma le tuavao po’o matou ‘eleele vailaloa’, aua a maua mai tinoitupe mo nei faiga e tou te o mai ma fa’ailoa mai, ona toe alu lea o le tele e totogia ai outou nei, ae le mau se vaega tupe mo matou tagata e ona nei eleele ua outou faia ai su’esu’ega? Tainane le avea o matou fanau e a’otauina i nei tomai fa’asaeanisi, ona o mai lea o i latou e gafataulimaina matou tuavao ma gataifale, e talia gofie lena mea e matou tagata!”
Ina ua tutula’i le tama’ita’i o Fuamalala Sheri, sa ia fa’ailoa lona taofi, “Fa’afetai tele, ua lava nei mau aiaiga tamau fa’aletulafono ua matou ola ai nei, ua fa’asa matou eleele vailaloa, ua mae’a tu’uina atu nei eleele i le NOAA, ua fa’apea fo’i matou eleele fa’asao National Park, ua puniloa i matou mai le toe totoina ai o matou fa’ato’aga, lea ua fai mai e faia ai tou su’esu’ega!
Ua fa’asa fo’i matou ogasami ona toe fagota, fai mai ua le toe lava i’a i le sami, ae o lea ua fa’asa fo’i ma le isi sone atoa i le Fagatele Bay ma ona sone fa’aopoopo, fai mai o lo ua fa’asao lea gataifale! Lea la ua tou toe o mai fo’i, fai mai ua afaina matou ‘amu, fa’afetai tele lava, o ‘amu o Amerika Samoa o lo’o matua lelei lava, o le fua lena e va’aia ai nisi ‘amu i matou ogasami, ae matua le maua lava i le isi a’au uma o le lalolagi!”
O se mea taua, o lo’o maua le avanoa mo le mamalu lautele, fa’atai e o’o ia Mati 7, 2013 lea avanoa matagofie, aua la le fa’atuai, ae ia faia sou taofi ma fa’aulu ane i le Ofisa o le NOAA, aua e te popole pe fa’asamoa pe fa’apapalagi, ae fa’ao’o i le Ofisa o Faigafaiva, le Vaomatua ma le Gataifale e fa’aaoga i ai le aufaigaluega ua lava tomai e fa’aliliu ai lou taofi, oe le Faifaiva e te le fia fa’asa mai lou sa’olotoga.
O le mau fo’i na tula’i ai Sandra King - Young ma saunoa i ai, na iloga ai e sui o le NOAA, leai fa’afetai ua popoto ma atamamai fanau a Amerika Samoa e fa’asao mai lo latou malo mai a’afiaga fa’aletulafono e Faoa ese atu ai o tatou eleele ma gataifale. Manatua o le eseesega tele lea o i ai Hawaii ma i tatou, e le o pulea e le malo tele ou eleele, o lo’o mausali lea measina taua i le pulega a Matai o tatou aiga.
Na tula’i fo’i Rosie Lancaster, ma sa ia matua finaua le tulaga, e mo’omia ona o malosi i tua nei sui, e saili mai le tofa mai o tatou tagata o ola ma fa’alagolago i le gataifale ma ona sosia e tausia ai aiga. O mea’ai fo’i ua fosi o tatou tagata e a’ai ai, ua mama’i ai, ae o i’a nei o le sami ma le fua o fa’aeleeleaga, e matua tino lelei ai o tatou tagata!
Na saunoa i se isi vaega o le folasaga a King Young, “O fa’ama’i leaga nei ua maua ai matou tagata, aua ua outou fa’asasa le matou gataifale sa lelei ai matou tino i mea’ai fou e fagota mai e tausia ai i matou, ma toe fa’asa ma matou tuavao ona o fa’asao, ae alu loa le Samoa fa’atau mea’ai tu’u apa ma fulisa e mama’i ai!”
Manatua o lo’o i ai lou avanoa e fa’aalia ai sou taofi!

robotstxt: allowed

filter: keep


text:
Vaega 67
1–3, E faafofoga mai le Alii i tatalo a ana toeaina ma leoleo mai ia te i latou; 4–9, Ua luitauina e ia le tagata ua sili ona poto na te faaluaina se tasi o ana faaaliga aupito itiiti; 10–14, O toeaina faamaoni o le a liua e le Agaga ma vaai i fofoga o le Atua.
1 Faauta ma faalogo mai, e outou e atoeaina, o laʼu ekalesia, o e ua outou faapotopoto faatasi outou lava, o e e ona tatalo ua Ou faalogoina, ma o e ua Ou iloa o latou loto, ma o e o o latou manao ua oo mai i oʼu luma.
2 Faauta ma tagai, ua i luga o outou oʼu amata, ma o le lagi ma le lalolagi ua i oʼu lima, ma o ʼoa o le faavavau ua a aʼu e tuu atu.
3 Sa outou taumafai e talitonu e faapea e tatau ona outou maua le faamanuiaga lea sa ofo atu ia te outou; ae faauta, e moni Ou te fai atu ia te outou, sa i ai le afefe i o outou loto, ma e moni o le pogai lea na outou lē mauaina ai.
4 Ma o lenei, o Aʼu, o le Alii, e tuuina atu ia te outou se amolimau o le moni o nei poloaiga ua taatitia i o outou luma.
5 Sa silasila o outou mata i luga o laʼu auauna o Iosefa Samita, Laitiiti, ma o lana agagana ua outou iloa, ma o ona lē atoatoa ua outou iloa; ma ua outou saili i o outou loto le poto ina ia mafai ona outou faaupu ai ia sili atu i lana gagana; o lenei mea ua outou iloa foi.
6 O lenei, ia outou saili mai i totonu o le Tusi o Poloaiga, se faaaliga aupito itiiti lava o i ai i totonu o ia faaaliga, ma tofi o ia o lē ua sili ona aatamai i totonu o outou;
7 Pe, afai e i ai se tasi i totonu o outou e mafai ona faia se tasi e pei o lena faaaliga, ona taʼuamiotonuina lea o outou i le fai mai e faapea ua outou lē iloa ua moni i latou;
8 Ae afai e lē mafai ona outou faia se tasi e pei o lena faaaliga, ua outou i ai i lalo o le taʼusalaga pe afai tou te lē amolimau atu ua moni i latou.
9 Ona ua outou iloa ua leai se amioletonu ua i ai i totonu o i latou, ma o le mea e aamiotonu e sau i lalo mai lugā, mai le Tamā o emalamalama.
10 O lenei foi, e moni Ou te fai atu ia te outou, o lo outou avanoa, ma Ou te tuu atu ia te outou o e ua faauuina i lenei auaunaga se folafolaga, o le tulaga e oo i ai la outou tafi esea mai ma outou lava afuā ma eatuatuvalega, ma ifaamaualalo outou lava i oʼu luma, ona ua lē lava lo outou lotomaualalo, o le a saeluaina le oveli ma o le a outou uvaai mai ia te aʼu ma iloa ua i ai Aʼu—e lē i le mafaufau faaletino pe faalenatura, ae i le faaleagaga.
11 Aua e leai se atagata na vaai i le Atua i soo se taimi i la le tino, vagana ai na faavaveina e le Agaga o le Atua.
12 Pe mafai foi e se tagata anatura ona gafatia luma o le Atua, pe i le mafaufau faaletino.
13 E lē mafai ona outou gafatia luma o le Atua i le taimi nei, po o le auaunaga a agelu; o le mea lea, ia outou faaauau pea i le aonosai seia efaaatoatoaina outou.
14 Aua le tuua o outou mafaufau e fuli i tua; ma a outou aagavaa, o le a outou vaai ma iloa, i laʼu lava taimi e tatau ai, le mea na faaee i o outou luga e lima o laʼu auauna o Iosefa Samita, Laitiiti. Amene.


text:
Pe e te fia faitauina lenei mataupu i le gagana %%?
Tusi Paia i le Initaneti
O LE TUSI PAIA–O LE FAALILIUGA A LE LALOLAGI FOU
Pe e te fia faitauina lenei mataupu i le gagana %%?
Esoto 2:1-25
2 I na aso, na fai avā ai se tamāloa mai i le ituaiga o Levi, i se afafine o Levi.+2 Ua tō le fafine ma fanau mai se tama tama. Ua iloa e ia ua aulelei lana tama, ona ia natia+ lea o ia mo le tolu masina.+3 Ua lē toe mafai ona ia natia o ia,+ ona ia aumaia lea o se ato kome,* ua ia puluti i le tā,*+ ma tuu ai i totonu le tama, ona faaopeopea lea i le mea ua iai laau o ū+ e lata ane i le auvai o le vaitafe o le Naila.4 Ua tū mamao atu lona tuafafine e vaai po o le ā se mea e tupu iā te ia.+5 Mulimuli ane, ona alu ifo ai lea o le afafine o Farao e tāʻele i le Vaitafe o le Naila, ae ua savavali ana auauna fafine i autafa o le Vaitafe o le Naila. Ona ia vaaia lea o se ato i le ogatotonu o laau o ū. Ua faavave ona ia auina atu lana teine pologa e aumai le ato.+6 Ina ua ia tatala le ato ona ia iloa ai lea o le tamaitiiti, ma o loo tagi o ia. Ona ootia lea o ia i le alofa iā te ia,+ e ui ua ia faapea ane: “O se tamaitiiti lenei a tagata Eperu.”7 Ona fai mai lea o lona tuafafine i le afafine o Farao: “Ou te alu ea e aami se failele Eperu e sau iā te oe e na te tausi le tama mo oe?”8 Ua fai atu le afafine o Farao iā te ia: “Inā alu ia!” Ona alu loa lea o le teineitiiti ma aami le tinā o le tamaitiiti.+9 Ua fai atu le afafine o Farao iā te ia: “Ia e ave lenei tamaitiiti ma tausi iā te ia mo aʻu, ae ou te avatu pea iā te oe lou totogi.”+ Ona ave lea e le fafine o le tamaitiiti ma tausi iā te ia.10 Ua matua le tamaitiiti. Ona ia avatu lea o ia i le afafine o Farao, ma ua fai o ia ma ana tama;+ ua ia faaigoa iā te ia o Mose* ma ua faapea ane: “Auā na ou ave aʻe o ia mai i le vai.”+11 Ua oo i aso ua matua ma malosi ai Mose, ona ia alu atu lea e asiasi i ona uso, ma vaai i avega mamafa o loo latou tauaveina;+ ma ua ia iloa atu ai se tagata Aikupito o loo fasia se tagata Eperu, o se tasi o ona uso.+12 Ua fetilofaʻi solo ma ua leai se tasi na te iloa atu. Ona ia tā lea i le tagata Aikupito ma oti ai, ma ua ia nanā o ia i le oneone.+13 Ae i le aso na sosoo ai, ua alu atu o ia ma iloa ai ni tamāloloa Eperu se toʻalua o loo fetauaʻi. Ona ia fai atu lea i lē ua sesē: “Aiseā ua e tā ai i lou tuaoi?”+14 Ua ia tali mai: “O ai na tofia oe e fai ma perenise ma faamasino iā i maʻua?+ Po ua e fuafua ea e fasioti iā te aʻu e pei ona e fasiotia o le tagata Aikupito?”+ Ua fefe Mose ma faapea ifo: “E lē taumatea ua iloa lenei mea!”+15 Ua logotala Farao e uiga i lenei mea, ma ua ia fia fasioti iā Mose;+ ae ua sola+ Mose mai iā Farao ma alu atu e nofo i le laueleele o Mitiana;+ ina ua oo o ia i inā ona ia nofo lea e lata ane i se vaieli.16 E toʻafitu afafine o le ositaulaga+ o Mitiana, ma e pei ona masani ai, ua latou ō mai ma asu aʻe vai e faatumu ai faatanoa e faainu ai le lafu a lo latou tamā.+17 E pei ona masani ai, e ō mai leoleo mamoe ma tutuliese i latou ma a latou lafu. Ona tulaʻi lea o Mose ma fesoasoani i ia fafine ma faainu i a latou lafu.+18 Ua latou ō mai i le fale i lo latou tamā o Reuelu,+ ma ua ia fai atu ma le ofo: “Aiseā ua outou vave mai ai i le fale i lenei aso?”19 Ua latou fai mai: “Ua laveaʻi i matou e se tagata Aikupito+ mai i lima o leoleo mamoe, ma ua ia asu aʻe foʻi vai mo i matou ma ia faainu ai le lafu.”20 Ona ia fai atu lea i ona afafine: “O fea la o iai o ia? Aiseā ua outou lē ō mai faatasi ai ma ia? Inā ō atu ma aami o ia ina ia ʻai sana meaʻai.”+21 Mulimuli ane, ua malie Mose e nofo faatasi ma le tamāloa, ma ua ia avatu lona afafine o Sepora+ e fai ma avā a Mose.22 Mulimuli ane ua ia fanaua se tama tama, ma ua faaigoa e Mose o ia o Keresoma,*+ auā ua ia faapea ane: “Ua ou aumau i le nuu ese.”+23 Ua mavae atu le tele o aso, ona oti ai lea o le tupu o Aikupito,+ ae ua faaauau ona mafatia le fanauga a Isaraelu ona o le nofo pologa, ua feoi ona o tulaga leaga,+ ma ua oo atu la latou alaga mo se fesoasoani i le Atua moni, ona o lo latou nofo pologa.+24 Ua oo ina faafofoga+ le Atua i lo latou feoi+ ma ua ia manatua lana feagaiga na faia ma Aperaamo, o Isaako ma Iakopo.+25 Ua silasila ifo le Atua i le tulaga o le fanauga a Isaraelu ma ua liuliualo mai le Atua iā i latou.
Faamatalaga Pito i Lalo
^ Po o se pusa laʻitiiti faatafafā o le laau o le ū.
^ I le gagana Eperu, o le “pulu emeri, ma le pulu safeta.”
^ O lona uiga, “Ave Aʻe” po o “Laveaʻi Mai i le Vai.”
mailto:?body=Faitau le Tusi Paia i le Initaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D2%26wtlocale%3DSM%26srcid=share&subject=Faitau le Tusi Paia i le Initaneti


text:
D.VAREC, UABPepa pisinisi tafailagi
D.VAREC, UAB
Afforestation auaunaga, Afforestation galuega faatino, Curbs, Design stair, Elemene pa +43
Faafanua
Gaoioiga vaega
Afforestation auaunaga, Afforestation galuega faatino, Curbs, Design stair, Elemene pa, Faaooina sima, Faaopoopoga sima, Faapipiiina stair, Faasitepu lotoifale, Faasitepu sima, Faatulagaina, Fale, Fausiaina, esetete moni, Fencing, Fuafuaina le siosiomaga, Gaosi stone, Gravestones, Greenery, Landscaping siosiomaga, Maa faato, Mafuaaga care, Maʻa i fafo, Malosiaga ma punaoa faalenatura, Mixes sima, Mortars, O le totoina o le tuugamau, Oloa stone, Pa, Pa faapipiiina, Pa pou, Pa sima, Palu sima, Paver faaee, Poloka sima, Products sima, Products stone, Puipui, Pulega le siosiomaga, Sauāina, Sauniga o maliu ma meafaigaluega, Sitepu, Stoneware, Tausiga o tuugamau, Teuteu stone, Tini stair, Toega stone, Vaaiga, Vaeluaina stone
Qr code
vCard
Website
Igoa nofoaga: Danapaminklai - Apie mus


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Aferika i Saute
1 Robert Broom Drive East
Rangeview
KRUGERSDORP
1739
SOUTH AFRICA
+27 11-761-1000
Maimoaga
Aso Gafua i le Aso Faraile
7:45 a.m. i le 11:00 a.m. ma le 1:00 p.m. i le 4:00 p.m.
E 2 itula le umi
Vala Mataʻina
E lomia tusi, mekasini, polosiua ma sāvali i le silia ma le 130 gagana ma auina atu i le silia ma le 15,000 faapotopotoga i atunuu e 20. E faaliliuina lomiga faale-Tusi Paia i gagana e 23. E lagolagoina galuega faugāfale mo Maota mo Sauniga i atunuu e 42.


text:
MATAUPU E TOLU
“Tamā o i Latou Uma e Faatuatua”
1, 2. O ā suiga ua iai talu mai aso o Noa, ma o ā faalogona o Aperamo e tusa o lenā mea?
NA TEPA aʻe Aperamo * ma iloa atu se ʻolo maualuga o loo tū mai i lona nuu o Uro. Sa vāvāō tagata, ma sa vaaia le alu aʻe o le asu o taulaga sa faia e ositaulaga i lo latou atua o le masina. Seʻi faaāta le tepa ese o Aperamo ma faanunumi lona muaulu ona o le lē fiafia. A o ia ui atu i auala ua faatumulia i tagata, e mafaufau pea o ia i le tulaga ua iai Uro. Ua sosolo pei o se faamaʻi le ifoga tupua i inā. Pagā le telē o le aafiaga o tapuaʻiga sesē ua iai i le lalolagi talu mai aso o Noa.
2 Na maliu Noa ae toe lua tausaga fanau Aperamo. Ina ua mavae le Lolo ma ō ese mai Noa ma lona aiga mai le vaa, na latou ofoina atu se taulaga iā Ieova, o Lē na saunia se nuanua. (Kene. 8:20; 9:12-14) E na o le tapuaʻiga mamā sa iai i lenā taimi. A o faatoʻateleina tagata i le lalolagi, na amata ona lē toe iai le tapuaʻiga mamā, ae tapuaʻi atu i atua faapaupau. Sa aafia foʻi le tamā o Aperamo o Tara i le ifo i tupua, ma atonu sa ia tāina tupua.—Iosua 24:2.
Na faapefea ona avea Aperamo o se faaaʻoaʻoga lelei o le faatuatua?
3. O le ā se uiga sa ese ai Aperamo, ma o le ā e tatou te aʻoaʻoina mai ai?
3 Peitaʻi, e ese Aperamo mai le toʻatele o tagata, ona sa ia faatuatua i le Atua. Na mulimuli ane taʻua o ia e Paulo, o le “tamā o i latou uma e faatuatua.” (Faitau le Roma 4:11.) Seʻi o tatou talanoaina pe na faapefea ona faamalosia le faatuatua o Aperamo, auā e aogā foʻi e faamalosia ai lo tatou faatuatua.
Auauna iā Ieova Ina ua Mavae le Lolo
4, 5. Atonu o ai na aʻoaʻoina Aperamo e faatatau iā Ieova, ma o le ā se faamaoniga o lenā manatu?
4 Na faapefea ona aʻoaʻoina Aperamo e faatatau iā Ieova le Atua? E tatou te iloa sa iai auauna faamaoni a Ieova i na taimi, ma o Semu se tasi o i latou. E masani ona taʻua muamua lona igoa, e ui e lē o ia o le ulumatua a Noa. O le māfuaaga, ona o ia o se tagata e malosi le faatuatua. * E leʻi umi talu ona mavae le Lolo, ae taʻua e Noa Ieova o le “Atua o Semu.” (Kene. 9:26) Sa faaalia e Semu le faaaloalo mo Ieova, faapea le tapuaʻiga mamā.
5 Pe sa masani Aperamo iā Semu? E foliga mai o le tulaga lenā. Seʻi faaāta Aperamo o se tamaitiiti. E mautinoa lona fiafia i le iloaina, sa iai sona tuaa na soifua mo le silia ma le 400 tausaga. Sa vaai Semu i le amioleaga sa iai a o leʻi oo mai le Lolo, taimi na tafiesea ai tagata amioleaga, faatoʻateleina o tagata i le lalolagi ma salalau atu i le tele o atunuu, faapea le fouvalega a Nimarota i le ʻOlo i Papelu. E leʻi faia se vaega a Semu i lenā fouvalega. O lea ina ua faafenumiaʻi e Ieova gagana i lenā taimi, sa tautatala pea Semu ma lona aiga i le gagana na tautatala ai tagata i le taimi o Noa. Sa aofia ai Aperamo i lenā aiga. E mautinoa la sa matuā faaaloalogia e Aperamo Semu. Atonu sa aʻoaʻoina e Semu Aperamo e faatatau iā Ieova le Atua.
6. (a) E faapefea ona iloa na malamalama Aperamo i le māfuaaga na aumaia ai le Lolo? (e) O le ā le ituaiga olaga sa maua e Aperamo ma Sarai?
6 Po o le ā lava le tulaga, e pau le mea e tatou te mautinoa, na malamalama lelei Aperamo i le māfuaaga na aumaia ai e Ieova le Lolo, ma sa ia manaʻo e faafiafia le finagalo o Ieova. O lea na tetee atu ai Aperamo i le ifo i tupua ma ese le auala sa ola ai mai isi tagata, e oo lava i totonu o lona aiga. Mulimuli ane, na ia faaipoipo atu iā Sarai, * e lē gata o se avā e lalelei ae e malosi foʻi le faatuatua iā Ieova. E ui lava e leʻi iai sa la fanau i lea taimi, ae e mautinoa sa tele lo la fiafia sa maua mai i le auauna faatasi iā Ieova, ma sa la tausia foʻi Lota le atalii o le uso o Aperamo.
7. E faapefea ona faaaʻoaʻo soo o Iesu iā Aperamo?
7 Na lotomalilie Aperamo ma Sarai e tuese mai tagata ifo i tupua o Uro. O le uiga foʻi lenā e tatau ona iā i tatou, pe a mananaʻo e atiaʻe se faatuatua malosi. Na fetalai Iesu e lē o ni tagata o le lalolagi ona soo, ma o le a inosia i latou. (Faitau le Ioane 15:19.) Pe a teena oe e lou aiga po o tagata o le nuu, ia manatua e lē na o oe o feagai ma lenā tulaga. O loo e mulimuli i faaaʻoaʻoga lelei a Aperamo ma Sarai, o ē na auauna ma le faamaoni iā Ieova.
“Ia E Tuua Lou Nuu”
8, 9. (a) O le ā se mea mataʻina na tupu iā Aperamo? (e) O le ā le feʻau sa avatu e Ieova?
8 I se tasi aso, na tupu ai se mea mataʻina iā Aperamo, na ia maua se feʻau mai iā Ieova le Atua. E lē o faamatala auʻiliʻilia mai e le Tusi Paia pe na faapefea ona maua lenā feʻau, ae na faapea mai, na faaali mai “le Atua mamalu” i lenā tane faatuatua. (Faitau le Galuega 7:2, 3.) Atonu o se agelu na faaali mai iā Aperamo, lea na ia vaaia ai sina mamalu o le Pule Silisili Ese o le aoao o mea. Seʻi faaāta le fiafia o Aperamo i le iloaina o le eseesega o le Atua moni, ma atua faapaupau o loo tapuaʻi i ai tagata.
9 O le ā le feʻau sa avatu e Ieova iā Aperamo? “Ia e tuua lou nuu ma lou aiga, ae alu atu i le nuu ou te faasino atu iā te oe.” E leʻi faailoa atu e Ieova po o fea tonu le nuu e alu i ai. Sa tatau iā Aperamo ona tuua lona nuu ma lona aiga. I Sasaʻe Tutotonu anamua, sa matuā tāua aiga i la latou aganuu. O lea, o le tuua e se tane o lona aiga ae agaʻi atu i se nofoaga mamao, o se tulaga sili ona leaga.
10. Pe na faigofie mo Aperamo ma Sarai ona tuua le olaga sa iai i Uro? Faamatala.
10 Sa faigatā mo Aperamo ona tuua le olaga sa iai i Uro. O se tasi lea o aai sa sili ona tele le tamaoaiga. (Tagaʻi i le pusa “ Le Aai na Tuua e Aperamo ma Sarai.”) Ua faaalia i suʻesuʻega a ē eliina palapala, sa iai i Uro fale e sili ona mananaia, ma e taʻi 12 pe sili atu foʻi potu e iai mo le aiga faapea auauna. I nei fale taʻitasi, e iai se lotoā i le ogatotonu lea e siʻomia e potu o le fale. O le tele o fale e iai falelētaʻua ma se alāvai e faatafe ese ai vai palapalā ma otaota o tagata. Manatua, e lē o toe talavou Aperamo ma Sarai. E mautinoa sa manaʻo Aperamo e tausia lelei Sarai, o se gaoioiga e faia e so o se tane alofa mo lana avā. Seʻi mafaufau i a la talanoaga sa faia, atonu sa iai ni a la fesili ma popolega e faatatau i lo la tofiga. Ae maʻeu le fiafia o Aperamo ina ua talia e Sarai lea tofiga. I le pei o Aperamo, sa lotomalie Sarai e tuua le olaga sologa lelei sa iai.
11, 12. (a) O ā tapenaga ma filifiliga sa manaʻomia ona faia a o leʻi alu le faigāmalaga? (e) Faamata o ā ni tapenaga sa faia i le aso sa alu ai le faigāmalaga?
11 O lea ua sauni nei le faigāmalaga, ma e tele tapenaga e manaʻomia ona fai. O ā mea o le a la aveina? Sa tatau ona la filifili pe e ave o la aiga, auauna, aemaise le tamā matua o Aperamo o Tara. Na la filifili e ave o ia, ma tausi seʻia oo ina maliu. Sa aofia foʻi Lota i ē na faimalaga. (Kene. 11:31) E foliga mai sa lotomalie Tara e ō ma lona aiga, talu ai o loo taʻua i le Tusi Paia o ia na aveeseina lona aiga mai Uro. E leʻi toe tapuaʻi atu foʻi o ia i ni tupua.
12 Ua oo nei i le aso e alu ai le faigāmalaga. Seʻi faaāta taavale toso o loo tutū i fafo atu o pā o le aai lea e siʻomia e se alāvai telē. Ua uta le tele o mea i luga o kamela ma asini, ma faapotopoto uma mai manu e ave i le faigāmalaga. * O se aso fiafia lea mo i latou o le a faimalaga. O lea, ina ua faapea mai Aperamo e alu loa le faigāmalaga, na latou tuua loa Uro e faavavau.
13. O le ā le auala o loo faaaʻoaʻo ai auauna a Ieova i aso nei iā Aperamo ma Sarai?
13 Ua filifili le toʻatele o auauna a Ieova e siitia i se vaipanoa o loo tele ai le manaʻoga mo tagata talaʻi. Ae ua filifili nisi e aʻoaʻo se isi gagana, pe faataʻitaʻi foʻi se isi auala fou e talaʻi ai. Ina ia faataunuu na filifiliga, e manaʻomia le agaga faataulaga, ina ia lotomalie ai e tuua se olaga sologa lelei o loo iai, e pei ona sa faia e Aperamo ma Sarai. O se faaaʻoaʻoga lelei foʻi lea mo auauna a Ieova. Pe a tatou faaalia le faatuatua, e mautinoa o le a faamanuia mai e Ieova i tatou. (Epe. 6:10; 11:6) Pe na faamanuia e Ieova Aperamo?
Sopoʻia le Vaitafe o Eufirate
14, 15. (a) Na faapeʻī le faigāmalaga mai Uro e agaʻi atu i Karana? (e) Atonu o le ā le māfuaaga na filifili ai Aperamo e faamautū i Karana mo sina taimi?
14 A o alu le faigāmalaga, ua amata ona masani Aperamo ma Sarai, faapea ma ē na latou malaga faatasi i le suiga ua iai. Seʻi faaāta Aperamo ma Sarai, atonu e iai taimi e savavali ai, ae i nisi taimi e tiʻetiʻe ai i kamela. Pe a faia a la talanoaga, e lagona atu le tagitagi o logo o loo i faagutu o manu. E oo foʻi iā i latou e lē tele se tomai i le auala e ola ai pe a alu se faigāmalaga, ua amata ona masani i le faia ma le toe tatalaina o faleʻie. Na latou fesoasoani foʻi i le aveina o Tara i luga o se kamela po o se asini. Na agaʻi atu le faigāmalaga i le itu i mātū i sisifo, ma uia le Vaitafe o Eufirate. Na latou aʻea, savalia le tele o nuu mo le tele o aso.
15 Pe tusa ma le 600 maila le mamao ua latou uia, ae latou taunuu loa i Karana, o se aai e tamaoaiga, ma e masani ona uia e tagata faipisinisi. O lea, na latou mālōlō ai i lenā aai ma faamautū ai mo sina taimi. Atonu sa leai se malosi o Tara e toe faaauau ai i le faigāmalaga.
16, 17. (a) O le ā le feagaiga sa faia e Ieova ma Aperamo? (e) Na faapefea ona faamanuia e Ieova Aperamo a o aumau ai i Karana?
16 Mulimuli ane, na maliu Tara i le 205 o ona tausaga. (Kene. 11:32) Na faamāfanafanaina Aperamo ina ua toe fetalai mai Ieova iā te ia e pei ona sa ia faia i Uro. Sa ia toe folafola atu o le a ia faia Aperamo ma “nuu tele,” ma e maua e aiga uma i le lalolagi faamanuiaga ona o ia. (Faitau le Kenese 12:2, 3.) O lenei feagaiga na faalaeiauina ai Aperamo e faaauau pea la latou faigāmalaga.
17 Na matuā faamanuia e Ieova Aperamo a o aumau ai i Karana, auā ua faapea mai le Kenese 12:5: “O mea uma na latou maua, o pologa na latou maua i Karana.” Ina ia avea ma nuu, e manaʻomia e Aperamo meafaitino ma ni auauna—o se vaega o tagata e toʻatele. E lē faapea e faatamaoaigaina e Ieova ana auauna i taimi uma. Nai lo lea, e na te foaʻi mai mea e latou te manaʻomia, ina ia mafai ai ona faia lona finagalo. O le malosi mai iā Ieova, na mafai ai e Aperamo ona faaauau le faigāmalaga.
18. (a) O anafea sa faataunuuina ai e Aperamo se vala sili ona tāua i le talafaasolopito o feutagaʻiga a Ieova ma ona tagata? (e) O ā nisi mea tāua na tutupu i tausaga mulimuli ane iā Nisani 14? (Tagaʻi i le pusa “ O se Aso Tāua i le Talafaasolopito o le Tusi Paia.”)
18 Ua mavae ni nai aso ae taunuu le faigāmalaga i Karekimisa, o se nuu e masani ona uia e tagata malaga ina ia sopoʻia ai le vaitafe o Eufirate. Atonu o le nofoaga lea sa faataunuuina ai e Aperamo se vala sili ona tāua i le talafaasolopito o feutagaʻiga a Ieova ma ona tagata. Auā iā Nisani 14 i le 1943 T.L.M., na uia ai e Aperamo Karekimisa ma sopoʻia ai le vaitafe, ma i le itu i saute sa iai le laueleele sa folafolaina atu e Ieova iā te ia. (Eso. 12:40-43) O le aso lava lenā na amata ai le feagaiga sa faia e Ieova iā Aperamo.
19. (a) O le ā sa aofia i le folafolaga sa faia e Ieova iā Aperamo? (e) Ona o lenā folafolaga, atonu o le ā sa toe faamanatu atu ai iā Aperamo?
19 A o agaʻi atu le faigāmalaga a Aperamo i le itu i saute, sa latou taunuu ai i mea e iai laau maualuluga o Morē e lata ane i Sekema, ma o i inā sa toe fetalai ai Ieova iā Aperamo, e uiga i le folafolaga e faatatau i lana fanau. Atonu sa mafaufau Aperamo i le valoaga sa faia e Ieova i tuā i Etena, e faatatau i se “fanau” o le a togiolaina le fanau a tagata. (Kene. 3:15; 12:7) Peitaʻi, o lea folafolaga atonu na amata ai ona ia malamalama, o ia o se vaega o le uluaʻi fuafuaga a Ieova sa iai.
20. Na faaalia faapefea e Aperamo lona talisapaia o le faaeaga sa tuuina atu e Ieova?
20 Sa matuā talisapaia e Aperamo le faaeaga sa tuuina atu e Ieova iā te ia. E mautinoa sa latou ō atu ma le faaeteete i nuu na latou uia, talu ai sa nofoia pea e tagata Kanana, ma o i inā na fausia ai e Aperamo fata e fai ai taulaga iā Ieova, e lata i laau maualuluga o Morē ma nuu e lata i Peteli. Atonu na ia talaʻi foʻi i tagata Kanana. Pe a manatunatu Aperamo i le lumanaʻi o lana fanau, e na te valaau i le suafa o Ieova e faaalia ai lona lotofaafetai. (Faitau le Kenese 12:7, 8.) E ui lava na iai luʻi sa tofotofoina ai le faatuatua o Aperamo, ae e leʻi salamō ai o ia i lana filifiliga sa fai o le tuua o le olaga tamaoaiga sa iai i Uro. Sa ia tepa taulaʻi i le folafolaga a Ieova e pei ona taʻua i le Eperu 11:10: “Na ia faatalitali atu i se aai e iai ona faavae moni, o le tufuga ma o lē na fausia lea aai, o le Atua lea.”
21. (a) O le ā le eseesega o lo tatou malamalamaga i le Malo o le Atua ma le malamalamaga o Aperamo? (e) O le ā ua e maumauaʻi e fai?
21 E tele atu mea ua iloa e auauna a Ieova i aso nei i lo o Aperamo e faatatau i le “aai” lea na taʻua i le Eperu 11:10. E faasino atu lenā aai i le Malo o le Atua i le lagi, lea ua toe o se aga ona aumaia lea o le faaumatiaga i lenei faiga o mea. O le fanau e faasino atu iā Iesu Keriso, le tupu o lenā Malo. Maʻeu se faaeaga mo i tatou i le toe feiloaʻi ma Aperamo pe a toetū mai! O le a malamalama atoatoa Aperamo i lenā taimi i le auala na faataunuuina ai e Ieova lana fuafuaga. Pe e te fia vaai i le taimi e faataunuuina ai e Ieova ana folafolaga uma? E tāua tele la ona e faaaʻoaʻo iā Aperamo, o lē na faaalia le agaga faataulaga, usiusitaʻi, ma faafetaia Ieova po o le ā lava le faaeaga e tuuina mai. O lea, pe a e faaaʻoaʻo i le faatuatua o Aperamo le “tamā o i latou uma e faatuatua,” o le a pei o ia o sou tamā.
^ pala. 1 Mulimuli ane, na suia e le Atua le igoa o Aperamo iā Aperaamo, o lona uiga “Tamā o Nuu e Tele.”—Kene. 17:5.
^ pala. 4 E masani foʻi ona taʻua muamua le igoa o Aperamo, e ui lava e lē o ia o le ulumatua o atalii a Tara.
^ pala. 6 Na suia foʻi e le Atua le igoa o Sarai iā Sara, o lona uiga “Purinisese.”—Kene. 17:15.
^ pala. 12 Ua fesiligia e nisi tagata atamamai pe sa lalata meaola e pei o kamela i taimi o Aperamo. Peitaʻi, e leai ni faamaoniga o na manatu. O le tele o taimi i le Tusi Paia o loo taʻua ai kamela i meatotino a Aperamo.—Kene. 12:16; 24:35.


text:
MATAUPU E FITU
‘Ua Faaauau Ona Tuputupu A‘e o Ia i Luma o Ieova’
1, 2. E faapeʻī le siʻomaga sa talanoa atu ai Samuelu i tagata Isaraelu, ma aiseā na manaʻomia ai ona uunaʻia i latou e salamō?
UA VAAVAAI atu Samuelu i tagata o lona nuu. O le faatonuga a lenei tane faamaoni ma o lē sa umi ona avea ma perofeta ma faamasino, ua potopoto ai le nuu i le aai o Kilikala. O le masina lea o Mē po o Iuni e tusa ai ma le kalena faaonapōnei. O le vaitau lea o le tau mugālā, ma ua matua le saito i le fanua. Ua fifilemu le nuu a o vaavaai atu Samuelu iā i latou. O le a faapefea ona pāʻia e Samuelu o latou loto?
2 E leʻi iloa e tagata le matuiā o le tulaga ua latou iai. Sa latou maumauaʻi e fai so latou tupu faaletagata, ma ua latou faaalia ai le matuā lē faaaloalo i lo latou Atua o Ieova ma lana perofeta. O lenei gaoioiga, ua latou teena ai Ieova e fai ma o latou Tupu! O le a faapefea ona uunaʻia e Samuelu i latou e salamō?
E tele lesona e tatou te aʻoaʻoina mai iā Samuelu a o laʻitiiti, i le faaalia lea o le faatuatua iā Ieova e ui i taaʻiga leaga
3, 4. (a) Aiseā na taʻua ai e Samuelu lona tulaga talavou? (e) E faapefea ona aogā iā i tatou le faatuatua o Samuelu?
3 Ua faapea atu Samuelu i le nuu: “Ua ou toeaina ma ulusinā.” Na atili ona tāua ana upu ona ua ulusinā o ia. Ona ia faapea atu lea: “Na ou savali i o outou luma a o oʻu talavou e oo mai lava i le asō.” (1 Samu. 11:14, 15; 12:2) E ui ua toeaina Samuelu, ae na ia manatua pea mea na tutupu i lona olaga talavou. O filifiliga sa ia faia, ua iʻu ai i se olaga e faatuatua ma faamaoni i lona Atua, o Ieova.
4 Sa tatau ona faamalosia ma faatumauina le faatuatua o Samuelu, ona sa siʻomia o ia e tagata lē faatuatua ma lē faamaoni. O se luʻi foʻi i aso nei le faamalosia o le faatuatua, ona ua tatou ola i se lalolagi ua tumu i faiga piʻopiʻo. (Faitau le Luka 18:8.) Seʻi o tatou aʻoaʻoina ni lesona mai iā Samuelu mai lava i lona laʻitiiti.
ʻAuauna i Luma o Ieova a o Tamaitiiti’
5, 6. Na faapefea ona ese le olaga o Samuelu a o laʻitiiti, ma na faapefea ona mautinoa e ona mātua o loo tausia lelei o ia?
5 Sa ese le olaga o Samuelu o se tamaitiiti. Ina ua faatoʻā teʻa o ia ma le susu, atonu i le fā o ona tausaga, na amata ai ona auauna i le faleʻie paia po o le fale fetafaʻi o Ieova i Sailo, e silia i le 20 maila (30 km) le mamao mai i lona aiga i Rama. Na tuuina atu e Elekana ma Hana le la tama o Samuelu e faia se auaunaga faapitoa iā Ieova, o le avea lea ma Naseri i lona olaga atoa. * Po o lona uiga na tuulafoaʻia Samuelu ma lē alolofa i ai ona mātua?
6 E leai! Na iloa e Elekana ma Hana o le a tausia lelei le la tama i Sailo. E mautinoa sa vaavaaia lelei o ia e Eli auā sa la galulue vavalalata. Sa iai foʻi ni fafine na faatulaga e faia ni auaunaga e fesootaʻi atu i le faleʻie paia.—Eso. 38:8; Faama. 11:34-40.
7, 8. (a) Na faapefea ona avatu e mātua o Samuelu iā te ia ni faalaeiauga alofa i tausaga taʻitasi? (e) O le ā e aʻoaʻoina e mātua mai iā Elekana ma Hana?
7 E lē gata i lea, sa leʻi galo iā Hana ma Elekana si a la ulumatua, auā o ia o le tali i a la tatalo. Na talosaga atu Hana iā Ieova mo se tama ma tautō atu o le a tuuina atu le tama e auauna iā Ieova i lona olaga atoa. O tausaga taʻitasi e asiasi ai Hana iā Samuelu, e na te ave se ofu fou lima pupuu na ia faia mo ia, mo lana auaunaga i le faleʻie paia. Sa tāua tele iā Samuelu na asiasiga. E mautinoa na matuā aogā iā te ia faalaeiauga ma taʻitaʻiga alofa a ona mātua, a o la aʻoaʻoina o ia e faapea o se faaeaga le auauna iā Ieova i lenā nofoaga faapitoa.
8 E tele ni lesona e aʻoaʻoina e mātua i aso nei mai iā Hana ma Elekana. O le masani o mātua, e taulaʻi i le tausiga faaletino a o tuputupu aʻe a latou fanau, ae ua faatuatuanaʻi ai i le tausiga faaleagaga. Peitaʻi na faamuamua e mātua o Samuelu mea faaleagaga, ma na telē se aafiaga o lenā mea i le ituaiga o tane na iai o ia.—Faitau le Faataoto 22:6.
9, 10. (a) Faamatala le faleʻie paia ma faalogona o Samuelu i lenā nofoaga paia. (Tagaʻi foʻi i le faaopoopoga.) (e) O ā mea atonu na aofia i tiute o Samuelu, ma e faapefea i talavou ona faaaʻoaʻo i ai?
9 E mafai ona tatou faaāta le tuputupu aʻe o le tama ma fealualuaʻi i aʻega na siʻomia ai Sailo. A o autilo atu i lalo i le aai ma le vanu i le isi itu o le aai, atonu na olioli ma mitamita lona loto ina ua tau atu lana vaai i le faleʻie paia o Ieova. O le mea moni o lenā faleʻie o se nofoaga paia. * Ua toetoe 400 tausaga talu ona fausia lenā faleʻie i lalo o le taʻitaʻiga a Mose, ma na avea ma nofoaga autū mo le tapuaʻiga mamā iā Ieova i le lalolagi atoa.
10 Sa fiafia tele Samuelu i le faleʻie paia. Mulimuli ane na ia tusia: “Ua auauna Samuelu i luma o Ieova a o tamaitiiti o ia, ua ofu foʻi i le efota e fai i le ʻie lino.” (1 Samu. 2:18) O lenā ofu, sa fai ma faailoga o le fesoasoani o Samuelu i ositaulaga i le faleʻie paia. E ui lava e lē iai o ia i le vasega o ositaulaga, ae sa iai ni ona tiute e aofia ai le tatalaina o faitotoʻa e ulu atu ai i le lotoā o le faleʻie paia i le taeao, ma fesoasoani atu i le toeaina o Eli. E ui sa olioli o ia i na faaeaga, ae na popole foʻi lona loto. O loo iai se mea sesē o loo tupu i le fale o Ieova.
Tumau Ona Amio Mamā e ui i Faiga Lē Tonu
11, 12. (a) O le ā na lē amanaʻia e Hofeni ma Fineaso? (e) O ā amioga leaga sa la faapogaia i le faleʻie paia? (Tagaʻi foʻi i le faaopoopoga.)
11 A o talavou Samuelu, na ia vaaia ai faiga lē tonu ma amioga leaga a atalii o Eli, o Hofeni ma Fineaso. Na taʻua e Samuelu: “O atalii o Eli o ni tagata e lē aogā i laʻua; auā e la te leʻi amanaʻia Ieova.” (1 Samu. 2:12) E fesootaʻi manatu e lua i lenei mau. Sa avea Hofeni ma Fineaso “o ni tagata e lē aogā” po o ni “atalii tuufau,” ona e la te leʻi faaaloalo iā Ieova. O lo la lē amanaʻia o tapulaa amiotonu a Ieova, na iʻu atu ai i lo la faia o le tele o agasala.
12 Sa patino le Tulafono a le Atua i tiute o ositaulaga ma le auala e ofo atu ai taulaga i lona faleʻie paia. Na faia ona o ni māfuaaga lelei! O na taulaga o ni sauniuniga a le Atua mo le faamagaloina o agasala, ona taʻumamāina ai lea o tagata i lana silafaga ma maua ana faamanuiaga ma lana taʻitaʻiga. Ae na faapogaia e Hofeni ma Fineaso isi ositaulaga ina ia lē faaaloalo i na taulaga. *
13, 14. (a) Na faapefea ona aafia tagata faamaoni i amioga leaga na faia i le faleʻie paia? (e) Na faapefea ona lē taulau Eli i ona tiute o se tamā ma o se ositaulaga sili?
13 Seʻi mafaufau i le faateʻia o Samuelu i le vaai atu i nei faiga lē tonu ma inosia. E toʻafia ni tagata na ia iloa atu, e aofia ai ē matitiva, lotomaulalo ma ē ua sauāina, na ō atu i lenā faleʻie paia e fia maua ni faamāfanafanaga ma ni faamalosiauga faaleagaga, ae na ō ese ma le faanoanoa, lototigā po o le māsiasi? O ā ni ona lagona ina ua iloa ua solia e Hofeni ma Fineaso tulafono a Ieova e uiga i feusuaʻiga, i le feusuaʻi lea ma nisi o fafine na auauna i le faleʻie paia? (1 Samu. 2:22) Atonu sa ia faamoemoe o le a avatu e Eli se faasaʻoga.
E mautinoa na matuā lē fiafia Samuelu i amioga leaga a atalii o Eli
14 O Eli o le tagata tonu lea sa tatau ona faasaʻoina lenei faafitauli ua faatupulaʻia. O ia o le ositaulaga sili, o lona tiute tauave la le taulimaina o mea na tutupu i le faleʻie paia. Ona o ia o le tamā, o lona tiute le aʻoaʻi o ona atalii, auā e lē gata sa lē lelei mo i laʻua lava a la gaoioiga, ae na faatigā ai foʻi i isi tagata e toʻatele o le nuu. Peitaʻi e leʻi faia e Eli ona tiute o se tamā ma o se ositaulaga sili. Sa na ona ia aʻoaʻi lemū atu i ona atalii. (Faitau le 1 Samuelu 2:23-25.) Ae sa tatau ona ia matuā aʻoaʻia i laʻua. Na la faia ni agasala sa tatau i ai le oti!
15. O le ā le faasalaga mataʻutia na tuu atu e Ieova iā Eli, ma o le ā le tali mai a lona aiga?
15 Ona na matuā leaga le tulaga o mea, na auina mai ai e Ieova iā Eli se feʻau malosi o le faasalaga, e ala mai i se “tagata o le Atua,” o se perofeta e lē o iloa lona igoa. Na faapea atu Ieova iā Eli: “Ua e faamamaluina ou atalii i lo o aʻu.” Na valoia e le Atua o le a feoti atalii o Eli i le aso e tasi ma matuā puapuagatia lona aiga, ma e lē toe auauna lona aiga o ni ositaulaga. Pe na suia ai lenei aiga ona o lenei lapataʻiga malosi? Ua faaalia i le tala e leʻi suia o latou loto.—1 Samu. 2:27–3:1.
16. (a) O ā faamatalaga lelei ua tatou iloa e uiga iā Samuelu? (e) Pe e faalaeiauina oe i na faamatalaga? Faamatala.
16 O ā ni aafiaga o nei mea iā Samuelu? O loo fai ma taʻua mai i lenei tala nisi o faamatalaga lelei e uiga iā Samuelu. Ia manatua, o loo taʻua i le 1 Samuelu 2:18 na ʻauauna ma le faamaoni Samuelu i luma o Ieova a o tamaitiiti.’ A o laʻitiiti Samuelu, sa faaautū atu lona olaga i le auaunaga i le Atua. I le fuaiupu e 21, o loo taʻua ai foʻi se isi manatu faalaeiau: “Ua faaauau foʻi ona tuputupu aʻe Samuelu i luma o Ieova.” Sa matuā faamalosia le faiā a Samuelu ma lona Tamā i le lagi a o tuputupu aʻe. O lenā ituaiga o faiā māfana ma Ieova e puipuia ai mai i so o se faiga lē tonu.
17, 18. (a) E faapefea i Kerisiano talavou ona faaaʻoaʻo iā Samuelu pe a feagai ma faiga piʻopiʻo? (e) E faapefea ona iloa sa filifilia e Samuelu le ala saʻo?
17 Sa ono manatu Samuelu, pe afai e mafai e le ositaulaga sili ma ona atalii ona faia le agasala, e mafai foʻi la ona ia faia so o se mea e manaʻo i ai. Ae e leʻi avea faiga piʻopiʻo a isi, e aofia ai ē ua iai le pule, ma faamolemolega e faia ai le agasala. E toʻatele foʻi talavou Kerisiano i aso nei o loo faaaʻoaʻo iā Samuelu, ma faaauau ona ʻtuputupu aʻe i luma o Ieova’ e ui i faaaʻoaʻoga lē lelei a nisi o loo latou ola faatasi.
18 O le ā le iʻuga o le faamaoni o Samuelu? Ua faapea mai le 1 Samuelu 2:26: “Ua tupu pea le tama o Samuelu, ma ua sili atu ona alofagia o ia e Ieova atoa ma tagata.” O lea, sa fiafia tagata iā Samuelu, aemaise i latou na auauna iā Ieova. Sa alofagia lenei tama e Ieova ona o lona faamaoni. E mautinoa na iloa e Samuelu o le a faasaʻo e Ieova mea leaga o loo tutupu i Sailo, ae e na te leʻi iloa po o afea. I se tasi o pō, na maua ai tali o nei fesili.
“Fetalai Mai ia, Auā o Loo Faalogo Atu Lau Auauna”
19, 20. (a) Faamatala le mea na tupu iā Samuelu. (e) Na faapefea ona iloa e Samuelu lē o loo fetalai mai, ma na faapefea ona feagai o ia ma Eli?
19 Ua lata ina ao ae o loo pogisa pea; o loo mumū pea le molī tele i le faleʻie. I le taaligoligoa, na lagona atu e Samuelu se leo o valaau mai i lona igoa. Sa manatu o ia o Eli, o lē ua toeaina ma ua faasolo ina tauaso. Na tū i luga Samuelu ma “tamoʻe atu” i le toeaina. Seʻi manatu i le faatopetope atu o le tama ae leai ni ona seevae, e vaai po o le ā le mea e manaʻo i ai Eli. O se mea lelei le iloaina na faaaloalo ma agalelei Samuelu iā Eli. E ui i agasala a Eli, ae sa avea pea o ia ma ositaulaga sili a Ieova.—1 Samu. 3:2-5.
20 Na fafagu e Samuelu Eli ma faapea atu: “O aʻu lenei, auā na e valaau mai iā te aʻu.” Ae na fai mai Eli e na te leʻi valaau iā te ia, ma toe tuli le tama e alu e moe. Na faatolu ona tupu lenei mea, ma iloa ai loa e Eli le mea o loo tupu. O le taimi lea ua seāseā ona auina mai e Ieova se faaaliga po o se feʻau faavaloaga i ona tagata, ona o le leaga o tagata. Ae na iloa e Eli o lea ua toe fetalai mai Ieova i lenei tama. O lea na fai atu ai Eli iā Samuelu e toe foʻi e moe, ma faatonu o ia i le auala e tali atu ai. Sa usitaʻi Samuelu. E leʻi umi ae ia toe faalogoina le leo o valaau mai: “Samuelu, Samuelu e!” Na tali atu le tama: “Fetalai mai ia, auā o loo faalogo atu lau auauna.”—1 Samu. 3:1, 5-10.
21. E faapefea ona e faalogo iā Ieova i aso nei, ma aiseā e aogā ai?
21 Ua maua nei e Ieova se auauna i Sailo e faalogo atu iā te ia. O le mea lenā na faia e Samuelu. Pe e faapena oe? I aso nei, e lē faavavega ona tatou faalogo atu i le siʻufofoga o le Atua. Ae ua mafai ona fetalai mai o ia e ala mai i le Tusi Paia. O lo tatou faalogo pea ma usiusitaʻi i lana Afioga o le a faamalosia ai lo tatou faatuatua e pei o Samuelu.
22, 23. (a) Na faapefea ona taunuu le feʻau na taʻu atu e Samuelu? (e) Na faapefea ona faaleleia atili le talaaga o Samuelu?
22 O se taimi tāua lea i le olaga o Samuelu, auā o le pō lenā sa amataina ai sa la faiā faapitoa ma Ieova, e ala i le avea ma perofeta ma fofoga fetalai a le Atua. E ui i le faatalatū o Samuelu, ae na ia maua lava le lototele e taʻu atu ai iā Eli ua toeitiiti faasalaina lona aiga, ma sa taliaina ma le lotomaulalo e Eli le faasalaga. E leʻi leva ae siitaua atu Isaraelu iā Filisitia, ma na fasiotia ai Hofeni ma Fineaso i lenā lava aso. Na maliu ai foʻi ma Eli ina ua logotala o ia ua faoa le Atolaau paia a Ieova.—1 Samu. 3:10-18; 4:1-18.
23 Peitaʻi, na atili ai ona iloa Samuelu o se perofeta faamaoni. Ua taʻua i le Tusi Paia: “Sa faatasi Ieova ma ia,” ma na taunuu mea uma na fai atu ai Samuelu ona o Ieova.—Faitau le 1 Samuelu 3:19.
ʻValaau Samuelu iā Ieova’
24. O le ā le filifiliga na faia e tagata Isaraelu, ma aiseā sa avea ai o se agasala matuiā?
24 Pe na mulimuli tagata Isaraelu i le taʻitaʻiga a Samuelu, ma avea ma tagata faaleagaga ma faamaoni? E leai. Mulimuli ane na latou mananaʻo i se isi e sili atu i se perofeta, e na te faamasinoina i latou. Na latou fia pei o isi nuu ma mananaʻo ia pulea i latou e se tupu faaletagata. O le faatonuga a Ieova na talia ai e Samuelu la latou talosaga. Ae sa tatau ona ia faailoa atu iā Isaraelu le matuiā o la latou agasala. E lē o se tagata ua latou tetee i ai, ae o Ieova! O lea na ia faapotopoto ai tagata i Kilikala.
25, 26. Na faapefea ona fesoasoani Samuelu i ona tagata i Kilikala ina ia iloa le matuiā o a latou agasala?
25 Seʻi o tatou toe mafaufau i lenā taimi faigatā a o lauga atu Samuelu iā Isaraelu i Kilikala. O i inā na faamanatu atu ai e Samuelu iā Isaraelu lona talaaga faamaoni. Ua faapea mai le Tusi Paia: ʻNa valaau Samuelu iā Ieova.’ Na talosaga atu o ia iā Ieova ia aumai faititili ma timuga.—1 Samu. 12:17, 18.
26 Pe mafai ona iai ni faititili ma timuga i se tau mugālā? E lē taitai ona tupu se mea faapena! Pe afai na iai nisi na manatu faapena, e leʻi umi ae iloa e sesē lo latou manatu. Na faafuaseʻi ona faamalumalu mai ao o le lagi. Na gaui uma i lalo saito i fanua ona o le matagi. Na pāpā ma gogolo faititili, ma toʻulu timuga. O le ā le mea na tupu i tagata? “Ona matuā matataʻu ai lea o tagata uma iā Ieova ma Samuelu.” Ona latou iloa ai lea o le matuiā o a latou agasala.—1 Samu. 12:18, 19.
27. O ā faalogona o Ieova iā i latou e faaaʻoaʻo i le faatuatua o Samuelu?
27 E lē o Samuelu, ae o lona Atua o Ieova na pāʻia loto fouvale o nei tagata. Na faaauau pea ona tauia e Ieova Samuelu ona o lona faamaoni i lona olaga atoa, ma o loo tumau ona faapena Ieova e oo mai i aso nei. O loo faaauau ona ia lagolagoina ē o loo faaaʻoaʻo i le faatuatua o Samuelu.
^ pala. 5 Sa faia e Naseri se tautoga e faasā ai ona inu i le ʻava malosi ma ʻoti o latou lauulu. O le toʻatele na latou tausia lenā tautoga mo se vaitaimi patino, ae o nisi e pei o Samasoni, Samuelu ma Ioane le Papatiso, na avea ma Naseri i o latou olaga atoa.
^ pala. 9 O lenei faleʻie e faatafafā lē tutusa, o se faleʻie telē na faatautau i luga o se auivi ua faia i laupapa. Peitaʻi, na fai i ʻie e pito sili ona lelei, e pei o paʻu takesa, ʻie matagofie ua suʻi ai mamanu i filo lanu eseese, ma laupapa taugatā ua ufitia i le siliva ma le auro. O lea faleʻie na tū i totonu o se lotoā faatafafā lē tutusa, ma na iai se fata faitaulaga mataʻina e fai ai taulaga. A o faagasolo taimi, e foliga mai na faaopoopo nisi potu i autafa o le faleʻie paia e faaaogā e le ʻauositaulaga. Atonu o se tasi o na potu na moe ai Samuelu.
^ pala. 12 E lua ni faaaʻoaʻoga o ni gaoioiga lē faaaloalo ua faaalia i le tala. Muamua, sa taʻua patino i le Tulafono tufaaga mai i le taulaga sa tatau ona ʻai e ositaulaga. (Teu. 18:3) Ae e ese le mea na faia e ositaulaga leaga i le faleʻie paia. Na latou fai atu i le ʻautautua e tui mai se aano o le manu mai i le ulo o loo saka ai, ma ia aumai e tusa lava po o le ā le mea lelei e mau mai i le tui! Lona lua, ina ua aumai e tagata a latou taulaga e faamū i le fata faitaulaga, na faatonu e ositaulaga leaga se tautua e faamalosi le tagata e ana le taulaga, e aumai se aano mata o le manu e tusa pe e leʻi susunuina le gaʻo o le taulaga iā Ieova.—Levi. 3:3-5; 1 Samu. 2:13-17.


text:
Pe e Tatau Ona Auai i se Faalapotopotoga Faalelotu?
Tali a le Tusi Paia
E finagalo le Atua ina ia potopoto tagata mo le tapuaʻiga. Ua taʻua i le Tusi Paia: “Ia tatou manatunatu foʻi le tasi i le isi ina ia faatupu ai le alofa ma galuega lelei, aua neʻi tuulafoaʻiina le faapotopotoina o i tatou.”
Na faailoa mai e Iesu o le a faamaopoopoina ona soo i se vaega ina ua ia fetalai iā i latou: “O le mea lea e iloa ai e tagata uma o oʻu soo outou, pe afai ua outou alolofa o le tasi i le isi.” (Ioane 13:35) O le auala autū e faaalia ai lenei alofa, e tatau i soo o Iesu ona auaumea ma uso talitonu. E faamaopoopoina i latou i ni faapotopotoga ma feiloaʻi e lē aunoa mo le tapuaʻiga. (1 Korinito 16:19) O nei vala uma o le a avea ai i latou o se vaega o le ʻauuso i le lalolagi aoao.
O mea e sili ona manaʻomia nai lo le tau ina auai i se lotu
A o faailoa mai e le Tusi Paia e tatau i tagata ona potopoto faatasi i le tapuaʻiga i le Atua, e lē o aʻoaʻoina ai e faapea e mafai e le tagata ona faamalieina le Atua i le tau ina avea o se sui auai o se lotu. Ina ia maua le finagalo malie o le Atua, e tatau i le tapuaʻiga a se tasi ona aafia ai lona olaga i aso faisoo. O se faaaʻoaʻoga, o loo faapea mai le Tusi Paia: “O le tapuaʻiga lenei e mamā ma lē taʻuleagaina i le silafaga a le Atua lo tatou Tamā: ia tausi i tamaiti ua mātua oti ma fafine ua oti a latou tane i taimi o o latou puapuaga, ma ia puipuia le tagata lava ia neʻi pisia mai i le lalolagi.”—Iakopo 1:27, faaopoopoga pito i lalo.
Faitau Atili
Aiseā e Taʻua ai e Molimau a Ieova Fale e Tapuaʻi ai o le “Maota mo Sauniga”?
Ia faitau po o fea e tupuga mai ai le faaupuga “Maota mo Sauniga” a Molimau a Ieova, ma aiseā ua matou faaaogāina ai.


text:
Faamaonia solitulafono faasaga ia Dr. Emosi Puni
O le aso Faraile na sei mavae atu nei na faamaonia ai e le faamasinoga maualuga le moliaga e tasi o le faaoolima mataga faasaga i se tasi o alii fomai iloga o le atunuu lea sa faauluulu i ai le falemai tumaoti o le MedCen i Vailima, le afioga Le Mamea Dr. Emosi Puni.
O lea iuga a le faamasinoga maualuga sa lauina e le alii faamasino o Pierre Slicer ao faatumulia le potu faamasino i sui o le aiga o le alii fomai. E leai ni lagona faaalia o le alii fomai, na ona nofo filemu lava i totonu o le vaega o le potu faamasino e nonofo ai i latou e molia, ma ia vaavaai atu i le alii faamasino. Na teena e Le Mamea lona moliaga ma sa tulai mo ia lona uso, o le sa avea muamua ma faamasino, le afioga Tagaloa Enoka Puni.
O le loia a le itu a le malo o le tamaitai loia o Rexona Titi mai le ofisa o le loia sili. Na molia le alii fomai i le 2005 ina ua faaulu le tagi a se tamaitai o lo o faasaina e le faamasinoga le faalauiloa o lona igoa, sa saili fesoasoani atu i le falemai o le MedCen i Vailima. i le lauina o lana faaiuga, sa faaalia e faamasino Pierre Slicer e faapea, ua talia e le faamasinoga o le taimi sa faia ai suesuega a le alii fomai i le tamaitai o lo o tagi, o gaioiga sa faamatala e le o lo o tagi o ni gaioiga faafeusuaiga. Na saunoa Slicer, e lei usitaia e le alii fomai ia tulagaaloaia i le vaaia o gasegase, ma e feteenai foi ana faamatalaga sa faia i le taimi o le faamasinoga ma ana faamatalaga sa faia i leoleo ina ua faatoa tulai mai lea mataupu.
Na sqaunoa le alii loia a Dr. Puni ma ia faaalia, o le a toe faaulu le apili a le alii fomai i le faamasinoga o apili faasaga i lea faaiuga. Sa faatonuina o ia e tuuina atu ona pepa malaga ma ua tatala nei o ia i tua i se tinoitupe e faatali ai le lauina o lona faasalaga i le aso 2 o Novema, 2012.


text:
E Toe Malaga “MV Sili”? - Leai se Kesi i Manu’a
Ona o lo’o i luga pea le “MV Sili” i le nofoaga toso va’a, ua iloga mai e fa’aauau ai pea le fa’aletonu o lo’o fesaga’i ma tagata o lo’o alaala i Manu’a. Leai se kesi ma ua le toe feoa’i ai ta’avale, limiti ai le fa’asoa mai o le eletise i lotoifale o aiga, ma tau le toe maua le tele o sapalai o loa mo’omia e tausia ai aiga!
“Ua atoa lava le masina o tutu le ta’avale latou, se’ia maua se kesi, ua fa’apena ona o tu fo’i le ogaumu kesi, le toe maua se fagu kesi e ola ai, ua amata fo’i ona tape vave mai le eletise ona ua taumafai le ASPA i’inei e sefe mai le suau’u ma le kesi o afi moli, ua pei lava ua ola masani ai Manu’a i nei pagatia!” O se tala lea a se tasi o tina matua i Ta’u, o Mrs. Tunupopo, i sana talanoaga ma le Samoa News i le aso ananafi, e tusa ai o lea tulaga.
Ua fa’ailoa mai e le susuga Carlos Sanchez, le taitaifono o le komiti fa’afoe a le ofisa o lo o mataituina nofoaga toso va’a i Satala (AS Shipyard Services Authority), “Ua iloga mai e tu’u i lalo le MV Sili i le Aso Gafua, ona alu atu lea e alu lana malaga mo Manu’a. Ua mafua ona umi le taimi na faia ai lenei siakiga o le MV Sili, ona o le fa’atonuga fa’amalosi a le US Coast Guard e sailiilia uma mea e ao ina fa’aleleia o lea va’a i ana siakiga e ta’i lua tausaga ma faia, ina ia pasia mo femalaga’iga. O lenei tausaga, ua matua tele lava mea e ao ina fa’aleleia o le MV Sili, ma ua umi ai lea tapenaga mo faigamalaga i le vasa.”
O le malaga mulimuli lava a le MV Sili o le aso o le fa’au’uga o le Vasega 12 o le A’oga Maualuga a Manu’a.
“Ona ua masani matou ma le tulaga o le talia o mea tiga fa’apenei, e le o’o ai lava se vala’au i le Faigamalo e fa’ailoa atu nei pagatia!” O le tala lea a Tunupopo.
Peita’i, ina ua talanoa atu i le Ofisa o le ASPA, lea e saunia malaga fa’apitoa mo le aveina atu o le Kesi ma Oloa tau Suau’u a le ASPA i Manu’a, sa fa’ailoa mai ai e i latou, “O lo ua i ai nei le fuafuaga o le a malaga le “Fotu o Samoa” i le Aso Tofi mo Manu’atele e auina atu le Kesi ma le Suau’u, ma e mafai lava fo’i ona ‘ave ai ni kesi mo nai aiga i Manu’a a le mamalu lautele.”
Ona o lo ua i ai lea avanoa, ua lagona fo’i le fiafia e nai aiga i le Manu’atele. Peita’i, e tele le isi fa’amoemoe o lo’o fia masi’i mai ai le to’atele o i latou e alaala i Manu’atele.
“O le matou fonotaga fa’aletausaga e usuia i Kanana Fou, o le matou vaitaimi fo’i lenei e amatalia loa le fonotele, o Manu’atele lava e fafaga ma faia fa’afiafiaga, ma ua tatau fo’i ona taulaueleele atu ai le mamalu o afio’aga i’inei mo lena fa’amoemoe tele!” O se fa’amatalaga lea a le tina matua, aua o le latou Fa’afeagaiga Rev. Fa’ata’ape Lavata’i o le peresetene o Lotu Tu’ufa’atasi o le Lalolagi ma o lo’o faia le fonotele o nei lotu Kerisiano i Kanana Fou lea fo’i e tatau ona o mai uma ai lana Ekalesia mai Ta’u mo lea fa’amoemoe.
Lona lua, e fa’apena fo’i le tauaofiaga a le Ekalesia Fa’apotopotoga Kerisiano i Amerika Samoa lea e amata tauaofia i le ulua’i vaiaso o Iulai 2012, e masi’i uma mai ai afio’aga o le Manu’atele, aua e i ai fo’i o latou sao lautogia mo lena fa’amoemoe o le Ekalesia.
O lo’o femalaga’i pea le Va’alele a le Inter Island, ae e le mafai ona uta tele ai nei ituaiga o oloa e papa gofie ma lamatia ai le soifua o tagata femalaga’i pe afai e auina mai i ana malaga uma. Ae ua fa’afetai, aua e le o motusia ai le maua o le suka, fasimoli taele ma isi oloa laiti fa’apena, ae o oloa e mamafa pauna e ao lava ina aumaia i malaga a va’a alalo.


text:
MATAUPU 91
Ua Toe Faatūina Mai Lasalo
LE TOETŪ O LASALO
O FAUFAUGA A LE SANITERINI E FASIOTI IESU
Ua uma nei ona feiloaʻi Iesu iā Mareta ma Maria e lata i Petania, ona latou ō atu lea i le tuugamau o Lasalo, o se ana o loo taatia ai se maa e pupuni ai. Ua fetalai atu Iesu: “Ia aveese le maa.” Ae ua popole Mareta, ona e lē o malamalama i le mea o loo fai atu ai Iesu. Ua tali mai o ia: “Le Alii e, ua tatau ona manogi lona tino, auā o lona fā lenei o aso.” Peitaʻi ua fetalai atu Iesu: “Po ou te leʻi fai atu ea iā te oe, afai e te talitonu, e te vaai i le mamalu o le Atua?”—Ioane 11:39, 40.
Ua aveese nei le maa, ona tepa aʻe lea o fofoga o Iesu i le lagi ma tatalo leotele: “Loʻu Tamā e, ou te faafetai atu iā te oe ona ua e faafofoga mai iā te aʻu. E moni ua ou iloa, e te faafofoga mai pea iā te aʻu. Ae ona o le motu o tagata o loo tutū mai, ua ou tautala atu ai ina ia latou talitonu ua e auina mai aʻu.” Ua faia e Iesu lenei tatalo i luma o le lautele, ina ia latou iloa ai e mafai ona ia faia lenei vavega ona o le mana mai i le Atua. O lea, ua alaga atu ai ma le leotele Iesu: “Lasalo e, inā sau ia i fafo!” Ona sau ai lea i fafo o Lasalo, o loo fusi ona vae ma ona lima i ʻie ma o loo fusi foʻi ona foliga i se ʻie. Ua fetalai atu Iesu: “Ia tatala o ia ma tuu atu e alu.”—Ioane 11:41-44.
Ua vāai le toʻatele o tagata Iutaia o ē na ō mai e faamāfanafana iā Maria ma Mareta i lenei vavega, ma ua latou faatuatua ai iā Iesu. Peitaʻi, ua ō nisi ma taʻu atu i le ʻau Faresaio lenei vavega. Ona faapotopoto faatasi lea e le ʻaufaitaulaga sili ma le ʻau Faresaio o le Saniterini (o le Faamasinoga Sili faa-Iutaia) ina ia faia se fono. E aofia ai foʻi i le Saniterini le ositaulaga sili o Kaiafa. Ua faitio nisi o i latou e faapea: “O le ā sa tatou mea a fai, auā ua faia e lenei tagata le tele o faailoga? Afai tatou te tuu ai pea o ia, o le a faatuatua tagata uma iā te ia, ona ō mai lea o tagata Roma ma aveese o tatou fale ma lo tatou nuu.” (Ioane 11:47, 48) E ui lava ua faalogo nei tane i faamatalaga a i latou ua vāaitino o faia e Iesu “le tele o faailoga,” ae e latou te lē o fiafia i galuega ua faia e le Atua e ala mai iā Iesu. E pau lava le mea o loo latou popole ai, o o latou tulaga aloaʻia ma le pule ua iā i latou.
O se matuā toʻilalopopo lava mo le ʻau Satukaio o ē e lē talitonu i le toetū, le toe faatūina mai o Lasalo mai i le oti. Ua faapea atu Kaiafa o se Satukaio: “Tou te lē iloa lava se mea, ma tou te lē o manatu foʻi e faapea, e mo lo outou lava lelei le oti o le tagata e toʻatasi mo le nuu, ae ia lē faaumatia le nuu atoa.”—Ioane 11:49, 50; Galuega 5:17; 23:8.
ʻE lē o Kaiafa’ le pogai o nei upu. Ae ona o lona tofiga paia, ua uunaʻia ai o ia e le Atua e faia lenā faamatalaga. O le uiga o le faamatalaga a Kaiafa, e tatau ona fasiotia Iesu ina ia taofia ai o ia mai i le atili ona taʻufaatauvaaina o le pule ma taaʻiga a taʻitaʻi lotu Iutaia. E ui i lea, e faasino atu le valoaga a Kaiafa i le mea moni e faapea e ala i le maliu o Iesu, ua ia saunia ai se togiola e lē mo na o tagata Iutaia, ae mo “le fanau [uma] a le Atua o loo taape solo.”—Ioane 11:51, 52.
Ua taulau Kaiafa e taaʻina le Saniterini e faia fuafuaga ina ia fasioti Iesu. Po o le a faailoa atu e Nikotemo o se tasi o le ʻau Saniterini e fiafia iā Iesu, nei fuafuaga iā te ia? Po o le ā lava le tulaga, ae ua vave ona tuua e Iesu Ierusalema ma ʻalofia ai le fasiotia o ia a o leʻi oo i le taimi atofaina a le Atua.
Faitau Atili
Le Faamoemoe mo Ē Pele ua Maliliu
Po ua maliu se tasi e pele iā te oe? Pe e mafai ona e toe feiloaʻi ma i latou? Ia aʻoaʻo atili e faatatau i le aʻoaʻoga a le Tusi Paia i le toetū.


text:
Vaega 41
1–3, Ia taitai e toeaina le Ekalesia e ala i le agaga o faaaliga; 4–6, O soo moni latou te talia ma tausia le tulafono a le Alii; 7–12, Ua tofia Eteuati Paterika o se epikopo i le Ekalesia.
1 Faalogo mai ia ma faafofoga mai, outou e o oʼu tagata, ua fetalai mai ai le Alii ma lo outou Atua, outou o e ua ou fiafia e afaamanuia i le faamanuiaga silisili o faamanuiaga uma, outou o e ua faalogo mai ia te aʼu; ma o outou o e ua lē faalogo mai ia te aʼu, i latou ia o e na latou etaʼutaʼu loʼu igoa, o le a Ou ifetuuina, i le fetuu sili atu ona mamafa o fetuu uma.
2 Faalogo mai ia, outou e toeaina o laʼu ekalesia o e ua Ou valaaulia, faauta Ou te tuu atu ia te outou se poloaiga, ia outou faapotopoto faatasi outou lava ina ia outou aautasi e faatatau i laʼu upu;
3 Ma o le tatalo o lo outou faatuatua o le a outou maua ai laʼu atulafono, ina ia outou iloa le ala e pulea ai laʼu ekalesia ma ina ia saʼo mea uma i oʼu luma.
4 Ma o le a avea Aʼu ma o outou apule pe a Ou ealu atu; ma faauta, e vave ona Ou alu atu, ma ia outou vaai ia tausia laʼu tulafono.
5 O ia o lē e ataliaina laʼu tulafono ma efaia, o ia lava lea o loʼu soo; ma o ia o lē e fai mai ua ia taliaina ae ua ia lē faia, o ia lava lea e lē o soʼu soo, ma ia ituli i fafo mai totonu o outou;
6 Ona e lē tatau ona tuu atu o mea e a le fanau o le malo ia te i latou o e ua lē agavaa, pe i aʼulī, pe lafo atu epenina i luma o puaa.
7 O lenei foi, e tatau i laʼu auauna o Iosefa Samita, Laitiiti, ona maua se afale e fausia, e nofo ai ma efaaliliu.
8 O lenei foi, e tatau i laʼu auauna o Sini Rikitone ona ola e tusa ai ma le mea e foliga mai ua lelei ia te ia, i le tulaga e oo i ai lana tausiga o aʼu poloaiga.
9 O lenei foi, ua Ou valaauina laʼu auauna o aEteuati Paterika; ma Ou te tuu atu se poloaiga, e tatau ona tofia o ia i le leo o le ekalesia, ma faauu o se eepikopo mo le ekalesia, e tuu ana oloa ma ifaaaoga lona taimi atoa i galuega a le ekalesia.
10 E vaaia mea uma e pei ona o le a tofia ia te ia i aʼu tulafono i le aso Ou te tuu atu ai i latou.
11 Ma ua faia lenei mea ona ua mama lona loto i oʼu luma, ona ua faapei o ia o aNatanielu o anamua, o lē ua leai se epepelo o i ai.
12 O nei upu ua tuu atu ia te outou, ma ua mama i latou i oʼu luma; o le mea lea, ia faaeteete i le ala tou te manatu ai i ai, ona o le a tali i latou i luga o o outou agaga i le aso o le faamasinoga. E faapea lava. Amene.


text:
Po o Faamamaluina le Atua i Ou Laʻei?
“Ia faia mea uma lava ina ia faamamaluina ai le Atua.”—1 KORI. 10:31.
PESE: 34, 61
1, 2. Aiseā e maualuluga ai tapulaa mo laʻei a Molimau a Ieova? (Tagaʻi i le ata i luga aʻe o le matua.)
O LE lipoti lenei a se nusipepa i Holani e faatatau i se fono a taʻitaʻi lotu: ʻO le toʻatele o tagata na lē ano i o latou laʻei, aemaise pe a vevela. Ae e lē faapena le tauaofiaga a Molimau a Ieova. E laʻei e tama ma tamāloloa peleue ma fusiua, ae e talafeagai le uumi o sakete o teine ma fafine.’ E masani ona viiviia Molimau a Ieova ona o le ʻteuteu iā i latou i ofu e talafeagai, onomea ma mafaufau lelei, ia tatau ma ē ua faapea mai latou te matataʻu i le Atua.’ (1 Timo. 2:9, 10) Na talanoa le aposetolo o Paulo e faatatau i fafine, peitaʻi e faatatau foʻi lenei taʻiala i tane Kerisiano.
2 E tāua iā i tatou o tagata o Ieova laʻei talafeagai, ma e tāua foʻi i le Atua o loo tatou tapuaʻi i ai. (Kene. 3:21) Ua faamautinoa mai i le Tusi Paia e maualuluga tapulaa a le Alii Silisili Ese, e faatatau i laʻei ma teuga a ona tagata tapuaʻi moni. O lea la, e lē tatau ona fua a tatou filifiliga i laʻei ma teuga na o mea e tatou te fiafia i ai. Peitaʻi, e tatau ona faafiafiaina ai foʻi Ieova le Alii Silisili Ese.
3. O le ā e tatou te aʻoaʻoina e faatatau i laʻei mai i le Tulafono a le Atua mo Isaraelu?
3 O se faaaʻoaʻoga, sa iai i le Tulafono a le Atua mo Isaraelu ni faatonuga e puipuia ai i latou mai i amioga lē mamā a atunuu na siʻomia ai i latou. Na faailoa mai i le Tulafono le inosia e Ieova o laʻei e faigatā ona iloa ai le eseesega o tamāloloa ma fafine, lea ua avea o se aʻega i aso nei. (Faitau le Teuteronome 22:5.) E tusa ai ma taʻiala a le Atua e faatatau i laʻei ma teuga, ua tatou mautinoa ai e lē fiafia le Atua i laʻei ua pei ai tamāloloa o ni fafine, ae e pei ai fafine o ni tamāloloa, po o laʻei e faigatā ona iloa ai le eseesega o tamāloloa ma fafine.
4. O le ā e fesoasoani i Kerisiano e faia ai filifiliga lelei e faatatau i laʻei?
4 Ua iai i le Afioga a le Atua mataupu silisili e fesoasoani i Kerisiano e faia ai filifiliga lelei i le auala e laʻei ai, e tusa po o fea e nonofo ai, o aganuu po o le tau a le atunuu. E tatou te lē manaʻomia se lisi umī o laʻei e onomea ma lē talafeagai. Nai lo o lea, e taʻitaʻia i tatou e mataupu silisili o le Tusi Paia, ae e iai lava lo tatou saʻolotoga e filifilia ai ofu e tatou te fiafia i ai. Seʻi o tatou iloilo nisi o mataupu silisili o le Tusi Paia e fesoasoani iā i tatou e faamautinoa ai “po o le ā le finagalo o le Atua, lea e lelei, e mālie, ma lelei atoatoa,” pe a filifilia o tatou laʻei.—Roma 12:1, 2.
ʻUA MATOU FAAILOA ATU I MATOU O NI AUAUNA A LE ATUA’
5, 6. O le ā le aafiaga e tatau ona iai i isi ona o o tatou laʻei?
5 Na faagaeeina le aposetolo o Paulo e faamatilatila le tāua o le mataupu silisili o loo i le 2 Korinito 6:4. (Faitau.) E telē le feʻau e taʻu atu e o tatou foliga vaaia e faatatau iā i tatou. O le toʻatele o tagata e faavae o latou manatu e faatatau iā i tatou i mea e “vaai” i ai o latou mata. (1 Samu. 16:7) I le avea ai ma faifeʻau a le Atua, e tatou te iloa o laʻei ma teuga e lē o se mataupu e manatu māmā i ai. O mataupu silisili ua tatou iloa mai i le Afioga a le Atua, e tatau ona uunaʻia ai i tatou e ʻalofia ofu fufusi, po o ofu faatosina. O le a tatou ʻalofia ai foʻi ofu e faaalialia pe faamatilatila ai o tatou itutino sā. E lē tatau ona lē lelei ni faalogona o se tasi pe faamalosia o ia e tilotilo ese, ona o le auala e tatou te laʻei ai.
6 Pe a mamā, onomea, ma fai faalelei o tatou laʻei, o le a faaaloalo tagata iā i tatou o ni faifeʻau a le Alii Pule Silisili Ese o Ieova. Atonu o le a latou tosina mai ai foʻi i le Atua o loo tatou tapuaʻi i ai. O le onomea foʻi o o tatou laʻei o le a taʻuleleia ai la tatou faalapotopotoga. O le iʻuga, o le a sili ona uaʻi mai ai isi i la tatou feʻau faasaoola.
7, 8. O ā taimi e matuā tāua ai ona onomea o tatou laʻei?
7 O lo tatou tiute tauave i lo tatou Atua paia, o tatou uso ma tuafāfine ma tagata i le oganuu, o le faia lea o o tatou laʻei i se auala e faamamaluina ai Ieova ma le feʻau o loo tatou talaʻia. (Roma 13:8-10) E matuā tāua lenei vala pe a tatou auai i gaoioiga faa-Kerisiano, e pei o sauniga, po o le galuega talaʻi. E tatau ona faia o tatou laʻei ʻia tatau ma ē ua faapea mai latou te matataʻu i le Atua.’ (1 Timo. 2:10) O le mea moni, o nisi laʻei e talafeagai i se tasi vaipanoa ae e lē talafeagai i se isi vaipanoa. O lea, e tatau i tagata o Ieova i le lalolagi aoao ona manatu mamafa i tū ma agaifanua a atunuu, ina ia aua neʻi tausuai tagata.
8 Faitau le 1 Korinito 10:31. Pe a tatou auai i fonotaga ma tauaofiaga, e tatau ona onomea ma talafeagai o tatou laʻei nai lo o le atagia atu o aʻega ua taatele i le lalolagi. E oo foʻi i le taimi e nonofo ma ō ese ai mai i faletalimālō, faapea taimi o evaevaga a o leʻi faia po ua māeʻa le tauaofiaga, e tatau ona ʻalofia le faatalalē ma le faainaelo i o tatou laʻei. O lea, o le a tatou mitamita ai e faailoa atu o i tatou o Molimau a Ieova. O le a tatou saʻoloto ai foʻi e molimau atu pe a maua le avanoa.
9, 10. E faapefea i le Filipi 2:4 ona aafia ai le auala e filifili ai o tatou laʻei?
9 Faitau le Filipi 2:4. Aiseā e tatau ai i Kerisiano ona mafaufau i aafiaga o o latou laʻei i o latou uso tapuaʻi? O se tasi o māfuaaga, ona e taumafai malosi tagata o le Atua e faatatau le fautuaga lenei: “O le mea lea, ia fasiotia tuʻinanauga i o outou itutino, o le faitaaga, o amioga lē mamā, le tuʻinanau i feusuaʻiga, o tuʻinanauga leaga.” (Kolo. 3:2, 5) E tatou te lē mananaʻo e faafaigatā i uso talitonu ona usitaʻia lenei fautuaga. O uso ma tuafāfine na lafoaʻia se olaga o amioga lē mamā, atonu o loo latou tauivi pea ma na faanaunauga sesē. (1 Kori. 6:9, 10) E mautinoa e tatou te lē mananaʻo e faafaigatā lenā tauiviga mo i latou.
10 Pe a tatou faatasitasi ma uso ma tuafāfine faaleagaga, e tatau ona saosaolaumea o tatou laʻei i le avea o le faapotopotoga o se nofoaga e puipuia ai le tulaga mamā. O le tulaga lenā e tatau ona iai pe a auai i sauniga po o se faatasiga faasamasamanoa. E iai la tatou saʻolotoga e filifili ai o tatou laʻei. Peitaʻi, o lo tatou tiute tauave le faia o laʻei e faigofie ai i isi ona faatumau le tulaga mamā, ma tausisia ai tapulaa a le Atua i le paia i mafaufauga, upu, ma gaoioiga. (1 Pete. 1:15, 16) O le alofa moni “e lē amio valea” ma “e lē saʻili mo lona lava lelei.”—1 Kori. 13:4, 5.
OFU TALAFEAGAI MO LE TAIMI MA LE NOFOAGA TALAFEAGAI
11, 12. O le ā se manatu e tatau ona tatou manatua pe a filifilia laʻei?
11 Pe a filifilia laʻei, e manatua e auauna a le Atua ʻe iai le taimi mo mea uma e tutupu ma galuega uma.’ (Fai. 3:1, 17) E moni e aafia le filifiliga o o tatou laʻei ona o le eseese o tau a atunuu, siʻomaga, ma tulaga o mea. Peitaʻi, e lē suia tapulaa a Ieova pe a suia le tau a se atunuu.—Mala. 3:6.
12 I le tau māfanafana, atonu o se luʻi le faamautinoa o loo atagia atu i o tatou laʻei, le faaaloalo ma le mafaufau lelei. O lea, e talisapaia e o tatou uso ma tuafāfine pe a tatou ʻalofia le faia o ofu fufusi pe e matuā ʻōʻō, lea e mafai ona iloa atu ai isi vaega o le tino. (Iopu 31:1) E lē gata i lea, pe a tafafao i se matafaga po o se vai tāʻele, e tatau ona onomea o tatou ofu tāʻele. (Faata. 11:2, 20) E tusa po ua taatele i le lalolagi le faia o ofu tāʻele faatosina, ae e tatau iā i tatou o auauna a Ieova ona mafaufau i le faamamaluina o le Atua paia lea e tatou te alolofa i ai.
13. E faapefea i le fautuaga o loo i le 1 Korinito 10:32, 33 ona aafia ai le auala e filifili ai o tatou laʻei?
13 E iai se isi mataupu silisili tāua e fesoasoani iā i tatou e filifilia ai ofu talafeagai. E tatou te manatu mamafa i lotofuatiaifo o o tatou uso tapuaʻi ma isi tagata. (Faitau le 1 Korinito 10:32, 33.) O lo tatou tiute tauave le ʻalofia o laʻei e mafai ona tausuai ai isi. Na tusi Paulo: “Ia taʻitasi i tatou ma faafiafia i lona tuaoi i le mea lelei, ina ia atiaʻe ai o ia.” Na ia taʻua le māfuaaga: “Auā e oo lava i le Keriso, na te leʻi faafiafia i lona lava loto.” (Roma 15:2, 3) Ioe, na faamuamua e Iesu le faia o le finagalo o le Atua ma le fesoasoani i isi, nai lo o ona lava manaʻoga. O lea, e tatou te ʻalofia laʻei e tatou te fiafia i ai, lea e ono taofia ai le faalogo mai o tagata i la tatou talaʻiga.
14. E faapefea ona toleni e mātua fanau ia faamamaluina le Atua i a latou laʻei ma teuga?
14 O le tiute tauave o mātua Kerisiano le aʻoaʻo o o latou aiga e faatatau mataupu silisili o le Tusi Paia. E aofia ai le faamautinoa o loo latou taumafai ma a latou fanau e faafiafia le finagalo o Ieova, e ala i o latou laʻei ma teuga onomea. (Faata. 22:6; 27:11) E mafai e mātua ona atiaʻe i a latou fanau le faaaloalo mo le Atua paia, e ala i le faataatia o le faaaʻoaʻoga lelei mo i latou, ma avatu i ai faatonuga alofa ma aogā. O se mea lelei i mātua le faasino i fanau o nofoaga ma auala e maua ai ofu talafeagai. O lona uiga, e lē na o le filifilia o ofu e fiafia i ai, ae o ofu foʻi e mafai ona faataunuu ai lo latou faaeaga, o le avea ma sui o Ieova le Atua.
FAAAOGĀ MA LE ATAMAI LE FILIFILIGA SAʻOLOTO
15. O le ā e fesoasoani iā i tatou i le filifilia o o tatou laʻei?
15 Ua iai i le Afioga a le Atua taʻiala aogā e fesoasoani iā i tatou e faia ai filifiliga atamai e faamamaluina ai le Atua. E ui i lea, e mafai lava ona tatou filifilia laʻei e tatou te fiafia i ai. E eseese laʻei ma teuga e tatou te fiafia i ai, faapea o tatou tulaga tau tupe. Peitaʻi, e tatau ona mamā, onomea, ma talafeagai o tatou laʻei ma se fuafuaga o loo fai, ma ia ōgatusa ma tu ma aganuu a se atunuu.
16. O ā aogā o a tatou taumafaiga e saʻili laʻei talafeagai?
16 E lē faigofie i taimi uma le saʻilia o laʻei e onomea ma talafeagai. O le tele o faleoloa e na o laʻei ma teuga ua taatele e latou te faatauina. O lea e manaʻomia ai le taimi ma taumafaiga ina ia saʻilia sakete, ofu soloatoa, ofu a luga, suti, ma ofuvae e onomea ma e lē fufusi. E mātau ma talisapaia e uso tapuaʻi a tatou taumafaiga e saʻili laʻei mananaia ma talafeagai. E sili atu foʻi le faamalieina e tatou te maua mai i le faamamaluina o lo tatou Tamā o i le lagi, nai lo o so o se mea na tatou faataulaga.
17. O ā vala e iloa ai pe e talafeagai ona fai se ʻavaalalo a se uso?
17 Pe e talafeagai ona fai se ʻavaalalo a se uso? I le Tulafono a Mose, sa tatau ona fai le ʻava a se tamāloa. Peitaʻi, e lē o toe ola Kerisiano i lalo o le Tulafono a Mose ma e lē manaʻomia ona latou tausia. (Levi. 19:27; 21:5; Kala. 3:24, 25) I nisi aganuu, e talia ma talafeagai ai se ʻavaalalo e teu lelei, ma e lē taofia ai le uaʻi mai o tagata i le feʻau o le Malo. O le mea moni, o nisi uso tofia e iai a latou ʻavaalalo. E ui i lea, e filifili nisi uso e lē faia ni a latou ʻavaalalo. (1 Kori. 8:9, 13; 10:32) Ae i nisi aganuu, e lē o se mea e masani ai le fai o ni ʻavaalalo, ma e manatu e lē talafeagai mo se faifeʻau Kerisiano. Afai o le tulaga lea, o le iai la o se ʻavaalalo a se uso, e lē faamamaluina ai le Atua, ma e taʻuleagaina ai lea uso.—Roma 15:1-3; 1 Timo. 3:2, 7.
18, 19. E faapefea ona fesoasoani le Mika 6:8 iā i tatou, a o taumafai e faafiafia le Atua i o tatou laʻei?
18 Maʻeu lo tatou lotofaafetai ona e lē o aumaia e Ieova se lisi umī mo laʻei ma teuga. Nai lo o lea, ua ia faatagaina i tatou e faatino a tatou filifiliga saʻoloto ma faia filifiliga talafeagai, lea e tatau ona taʻitaʻia e mataupu silisili o le Tusi Paia. O lea, e oo lava i o tatou laʻei ma teuga, e mafai ona faailoa atu ai o loo tatou mananaʻo e ʻsavavali ma lo tatou Atua ma le faamaulalo.’—Mika 6:8.
19 O lo tatou faamaulalo e aofia ai le amanaʻia o lo tatou tulaga faatauvaa pe a faatusatusa i le paia o Ieova, auā e tatou te faalagolago atoatoa atu iā te ia mo taʻiala e sili ona lelei. O le faamaulalo foʻi e aofia ai le faaaloalo i faalogona ma manatu o isi. O lea, e tatou te ʻsavavali ma lo tatou Atua ma le faamaulalo,’ e ala i le faaōgatusa o o tatou olaga ma ana tapulaa maualuluga, ma faaalia le faaaloalo i faalogona ma manatu o isi.
20. O le ā le aafiaga e tatau ona iai i isi ona o o tatou laʻei ma teuga?
20 O o tatou laʻei e tatau ona faaalia manino atu ai, o i tatou o tagata tapuaʻi o Ieova. E tatau ona iloa e uso ma tuafāfine ma tagata lautele, ua talafeagai ona avea i tatou ma sui o le Atua paia. E maualuluga ana tapulaa ma e tatou te fiafia e ola e ōgatusa ma na tapulaa. E faamālō i uso ma tuafāfine o loo lelei o latou foliga vaaia ma amio, lea ua tosina mai ai tagata lotofaamaoni i le feʻau faasaoola o loo i le Tusi Paia, ma faamamaluina ma faafiafiaina ai Ieova. O le faia o filifiliga atamai i le auala e laʻei ai, e mautinoa o le a faamamaluina ai pea Lē o loo laʻei i le “mamalu ma le matagofie.”—Sala. 104:1, 2.


text:
MATAUPU 58
Ua Ia Fafagaina le Toʻatele ma Lapataʻi Atu e Faatatau i le Mea Faafefete
MATAIO 15:32–16:12 MAREKO 8:1-21
UA FAFAGAINA E IESU TANE E TOʻA 4,000
UA IA LAPATAʻI ATU E FAATATAU I LE MEA FAAFEFETE A LE ʻAU FARESAIO
Ua lolofi atu le motu o tagata e toʻatele iā Iesu i le vaipanoa o Tekapoli, lea e i le itu i sasaʻe o le sami o Kalilaia. Ua latou ō atu e faalogologo iā te ia ma faamālōlōina ai i latou. Ua latou avatu foʻi ato tetele o meaʻai.
Mulimuli ane, ua fetalai atu Iesu i ona soo: “Ua ou alofa tele i le motu o tagata, ona ua atoa aso e tolu o latou faatasi ma aʻu, ae e leai ni a latou meaʻai. Ou te lē manaʻo e tuu atu i latou e ō i o latou aiga ae e leʻi aai, ina neʻi matapogia i latou i le auala. E mamao foʻi mea e ō mai ai nisi o i latou.” Ua fesili mai le ʻausoo: “O fea o le a maua ai e se tagata ni falaoa e maoona ai nei tagata i lenei nofoaga tuufua?”—Mareko 8:2-4.
Ua tali atu Iesu: “E fia ni falaoa o iā te outou?” Ua latou faapea mai: “E fitu, ma nai tamaʻi iʻa.” (Mataio 15:34) Ona fetalai atu lea o Iesu i le motu o tagata e taooto i lalo. Ua ia tago i falaoa ma iʻa, ua tatalo atu i le Atua, ma tuu atu i ona soo e tufatufa atu i tagata. O le mea e ofo ai, ona ua aai tagata uma ma ua maoona i latou. E ui e toʻa 4,000 tane, faatasi ai ma fafine ma tamaiti ua aai i nei meaʻai, ae o meaʻai ua totoe ua tutumu ai ato tetele e fitu.
Mulimuli ane ua tuu atu e Iesu le motu o tagata e ō, ae ua latou ō ma ona soo i le vaa ma agaʻi atu ai i Makatala, lea e i le talafatai i sisifo o le sami o Kalilaia. O loo iai i inā le ʻau Faresaio faatasi ai ma nisi o le ʻau Satukaio. Ua latou taumafai e faaosooso Iesu, e faaali atu iā i latou se faailoga mai i le lagi.
Ua silafia e Iesu o latou manatunatuga. O lea, ua ia fetalai atu ai iā i latou: “A oo i le afiafi e masani ona outou faapea mai, ʻE lelei le tau auā ua mūmū mai le lagi’; ma i le taeao, ʻE matagi ma timuga le asō, auā ua mūmū ma auaoa mai le lagi.’ Ua outou iloa ona faamatala foliga o le lagi, ae e lē mafai ona outou faamatala faailoga o taimi.” (Mataio 16:2, 3) Ina ua māeʻa, ona faapea atu lea o Iesu i le ʻau Faresaio ma le ʻau Satukaio, e leai se faailoga e tuuina atu iā i latou, e na o le faailoga o Iona.
Ua ō atu nei Iesu ma ona soo i le vaa, ma agaʻi atu i Petesaita i le talafatai i le itu i mātū i sasaʻe o le sami o Kalilaia. A o alu la latou faigāmalaga, ua iloa ai e le ʻausoo e na o le tasi le falaoa o loo iā i latou ae ua galo ona aumai nisi falaoa. Ua toe mafaufau Iesu i la latou talanoaga ma le ʻau Faresaio ma le ʻau Satukaio o ē e lagolagoina Herota, ma ua ia lapataʻia ai ona soo: “Ia outou mataala ma faaeteete i le mea faafefete a le ʻau Faresaio ma le mea faafefete a Herota.” Ua manatu le ʻausoo o le taʻua e Iesu o le mea faafefete, o loo faasino atu i falaoa ua galo ona latou aumaia. Ua silafia e Iesu o latou manatunatuga, ona ia fetalai atu lea: “Aiseā ua outou fefinauaʻi ai ona o le leai o ni falaoa?”—Mareko 8:15-17.
E tatau lava i le ʻausoo ona iloa, e lē o faasino atu Iesu i le lē lava o falaoa, auā e leʻi leva tele atu ona ia saunia faavavega falaoa e fafagaina ai le faitau afe o tagata. Ua fesili atu Iesu iā i latou: “Tou te lē manatua ea, ina ua ou vaevaeina falaoa e lima i tane e lima afe, e fia ni ato na tutumu i mea na totoe?” Ua latou tali mai: “E sefulu lua.” Ua toe fesili atu Iesu: “Ina ua ou vaevaeina falaoa e fitu mo tane e fā afe, e fia ni ato tetele na tutumu i mea na totoe?” Ua latou tali mai: “E fitu.”—Mareko 8:18-20.
Ua fetalai atu Iesu iā i latou: “Po ua faapefea ona outou lē malamalama ou te leʻi tautala atu iā te outou e uiga i ni falaoa? A ia outou faaeteete i le mea faafefete a le ʻau Faresaio ma le ʻau Satukaio.”—Mataio 16:11.
Ua malamalama nei le ʻausoo i le uiga o le fetalaiga a Iesu. E faaaogā le mea faafefete ina ia fefete ai se falaoa. O lea, ina ua taʻua e Iesu le mea faafefete i lenei talanoaga, o loo ia faasino atu i se mea e mafai ona iai se aafiaga leaga i se tagata. Ua ia lapataʻia ona soo ina ia faaeteete “i aʻoaʻoga a le ʻau Faresaio ma le ʻau Satukaio,” lea e iai se aafiaga leaga i tagata.—Mataio 16:12.


text:
Samoa e lo’u atunu’u pele i le loto
Another one about Samoan pride
Samoa e lo’u atunu’u pele i le loto e
e mitamita lo’u agaga ia te oe
O ou vaitafe lemu ma le sami e i’ila
pe a suluia maia le masina
O atumauga fa’asolosolo
E lafoia lona paoloi vaituloto
ae ou folaulau ai ma ou lagilagi pese
ma ou fa’alogo i le tausani o manu lele
Samoa e, ou te alofa tele ia te oe
E mitamita lo’u agaga ia te oe
Tiga na ou malaga i atunu’u o Papalagi
ae le galo mai Samoa ma ona masani
E maua fua talo ma fa’i, ulu ma ufi ma palusami
ma fa’i sina i’a e ina’i ai
O tagata uma e fealofani
e alolofa fua i so’o se tasi
E leitioa molimau mai le tasi tusitala
O Samoa o le Penina o lenei vasa
Samoa e, ou te alofa tele ia te oe
E mitamita lo’u agaga ia te oe


text:
Fa’ateia Senate i le ripoti i le falepuipui i Tafuna
O le ripoti lea na faasalalau e vaega faasalalau i leitio ma nusipepa, faavae mai lea i le molimau a le alii pule o le Ofisa Faanofovaavaaia i luma o le Faamasinoga Maualuga, i le tulaga o loo i ai le toese i Tafuna i le taimi nei, na faateia ai nisi o Senatoa ma lagalaga ai o latou finagalo e uiga i lenei mataupu.
Saunoa Senatoa Fonoti Aufata, afai o le tulaga lea o loo i ai le toese i Tafuna i le taimi nei, o le gaosi lava lea e pagota o a latou pia i totonu, faaaoga fualaau faasaina atoa ai ma le leai o se avanoa e ono mautinoa ai le a’oa’oina e se tasi e loka ai o se lesona taua, o lona uiga ua tatau i le Fono ona silasila toto’a i lenei mataupu.
Saunoa Fonoti, talu ai o lea ua toe tasi le vaiaso maea galuega a le Fono, e le tatau ai ona avea lea tulaga ma itu e taofia ai le faaauauina pea lea o se suesuega e uiga i lenei mataupu.
Sa ia talosagaina le afioga i le alii Senatoa ia Mauga Tasi Asuega ina ia silasila toto’a i le faafitauli lea, ma faatulaga se iloiloga sei toe fesiligia ai ripoti na afua mai i le fale faamasinoga.
O le afioga i le Maoputasi ia Mauga,o ia lea o loo taitaifono i le komiti o le Puipuiga o le Saogalemu Lautele ma le Lotoifale a le Senate.
O le molimau a le afioga ia Tauiliili Silivelio Iosefo na tuuina atu lea i luma o le faamasinoga i le vaiaso na tea nei, i le taimi na faia ai iloiloga a ni alii pagota se toalua o loo tuli ni a laua faasalaga i le taimi nei.
O i laua ia e aofia ai Junior Tupolo Hodges, lea o loo tuli sona faasalaga e 40 masina ina ua tausala o ia i lona umia faasolitulafono o aisa ma le faamoemoe e tulei ma faatau atu i isi tagata, ma Leanava Sevaaetasi lea o loo ia tuliina le 28 masina ona o le moliaga o le talepe fale ma le faaleaga meatotino.
Saunoa Tauiliili e faapea, e le gata o loo faaaoga e pagota fualaau faasaina i le toese, ae o loo latou gaosiina foi le pia i totonu o le falepuipui, ma o se itu na maofa ai ina ua faia ni suega i nisi o pagota ma faamaonia ai o loo latou faaaogaina fualaau faasaina o le mariuana ma le pauta oona o le aisa.
Ae mo alii pagota ia e toalua o Hodges ma Sevaaetasi, sa maua i o la tino le fualaau e taua o le ‘oxydone’, lea foi e aofia i le lisi o fualaau faasaina, peitai sa faataga i ai e se fomai mai le LBJ la te faaaogaina ona o vaega o la tua sa faalogoina le tiga.
Na faailoa e Tauiliili i le faamasinoga e faapea, ao ia tapenaina le ripoti mo se tasi o alii pagota lea ua faamoemoe e faia sana iloiloga i le masina nei, sa faailoa atu e nisi ia te ia o le alii pagota lea o loo taofia i lalo o se puipuiga faapitoa i le toese mo le 20 aso, ina ua maua o ia ma nisi o pagota o loo inu a latou pia e taua o le ‘homemade brew’.
I lana molimau na taua ai e Tauiliili e faapea, sa leai sona manatu e mafai ona gaosi le pia lea i totonu o soo se falepuipui.
Talu ai o le faafitauli e pei ona taua, na talosagaina ai loa e Tauiliili le faamasinoga ina ia tatala Hodges ma Sevaaetasi i lalo o lana vaavaaiga, mo le mataituina lea o lo la usitaia ai o tuutuuga a le faamasinoga e ao ona la usitai i ai, ona e laititi lava le avanoa e ono mafai ai ona maua se fesoasoani mo i laua ao i ai i le toese.
Ua taoto atu nei i se faaiuga a le faamasinoga le talosaga a Tauiliili mo sa latou faaiuga, ae ua toe taofia nei Hodges ma Sevaaetasi i le toese i Tafuna.


text:
Vaiee Samoa
Keywords: suafa o tuia o vaiee,
Description: Suafa o Tuia o Vaiee
O la'u faafesili pe e te malamalama i le Gafa o Leaegalesolo le atalii matua o Fiame Muagututia ia Masu le alo o Sitagata Timalesa Leo'o i Lotofaga?
Aemaise ai le gafa o Sailalelei le afafine o Tufugafale Pitoausili i lana usuga i le alo o Leaegalesolo, ae o ai foi le alo lea o Leaegalesolo lea na usu iai Tufugafale Pitoausili?
Oute fia malamala foi pe iai se usuga a Tuisamoa mai Vaovai Falealili ia Sailalelei ma se usuga a Tuia Fuaialii o Vaiee ia Sailalelei?
Talofa Fiamalamala, o lau fesili i lou agaga maulalo e i ai sou piitaga i le suafa Tuia i Vaiee ua fesiliga ai le gafa lea. Muamua e leai se mea taua o se Tuia Fuaiali'i. O a'u o le suli moni o le suafa Tuia i Vaiee. Tulouna Tama a le fale. O fanau a le ali'i o Tuia Logoiai o Sailauama le Ulumatua (ali'i o Aiga) ma lona uso o Fuaiali'i. Fai tofiga a le Tamaloa e na'o Sailauama na faasuafa i le Tuia a'e Suafa Fuaiali'i i lona Fuaiali'i. Oute faamatalatala mea ia faamalamala ai i alo ma fanau le mea moni. Oute musu e tatala mea sina a lou aiga. A'e sa i ai se faaliga a se tasi o i le nuisepa i le tausaga talu ai na ia faamataina ai ni mea pepelo. I lou agaga maulalo manuia le faasoa.
Photogallery Vaiee Samoa:
Moving Picture: Samoan at home on Fox Valley rugby team ...
Moving Picture: Samoan at home on Fox Valley rugby team ...
Culture - Le Malae
Culture - Le Malae
Culture - Le Malae
Culture - Le Malae
Culture - Le Malae
Siumu - Wikipedia, the free encyclopedia
Fusi Safata - Local Business | Facebook
MUN1.jpg
旬な言葉☆検索 詳細表示
Culture - Le Malae
TOUCH WORLD CUP – DAY 2 Results | Samoa News | Iniini Samoa ...
Interesting photos of Saautaua (Xa-moa (Samoa)) tourist ...
mun5.jpg
Culture - Le Malae
Satitoa Airport Project on the radar. | Samoa News | Iniini Samoa ...
POLITICAL HISTORY: PMT-TITLE J.B. FONOTI OF LOTOFAGA | King Fonoti ...


text:
Finau loia a Pati Lepou e lei auai i le sola’aga
AMATA FA’AMASINOGA O PATI LEPOU
Na molimau le ali’i o Sefo Lemalu i le ulua’i aso o le fa’amasinoga o Pati Lepou, i le taeao ananafi, o Lepou na faia le tonu latou te sosola mai i le toese i le po o le aso 22 Ianuari 2010, ina ia latou o i le fale o Lepou i Iliili e aumai mea o lo o ia mana’omia.
Na taua e Lemalu, o ia, Lepou, David Maea ma Gasona Mafiti sa latou auai uma i le solaaga i le po lea ma latou agai sa’o atu i le nofoaga o i ai le faletupe o le ANZ i Tafuna.
Fai mai Lemalu, e sosola mai le to’ese, ae ua toe 6 masina o lo o totoe o lona faasalaga faafalepuipui. Sa ia taua foi e faapea, sa loka faatasi i laua ma Lepou i le sela a’o tuli a la faasalaga.
O Lepou o lo o tuuaia i moliaga mamafa e tolu, e aofia ai le faomea i le tulaga muamua, faaoolima i le tulaga muamua, atoa ai ma le sola ese mai le toese. Ae e sosola Lepou ma lana vaega ia Ianuari, ae o lo o tuli foi seisi ona faasalaga, ina ua tausalaina i lo latou osofa’ia ma nisi ali’i, le faleaoga a le South Pacific Academy i Tafuna, ma gaoia ni mea totino mai totonu o le ofisa o le pule aoga.
Na ta’ua e le loia a le malo, o Cecilia Reyna, i lana ulua’i folasaga ananafi, “E toatolu pagota o le a latou faailoa i le faamasinoga, sa auai Lepou i le solaaga, o ia foi na faia le tonu ina ia latou sosola ese mai le toese,” o le faafinauga lea a le itu a le malo, peitai na tali le loia a Lepou o Mark Ude, e le i auai Lepou i le solaaga e pei ona taua, ma, e i ai foi isi vaega o le suesuega a leoleo e le o manino lelei talu mai le taimi na amata mai ai lenei mataupu.
E lei faamanino e Ude i le vaega iloilo iuga po o a ia mea e lei manino lelei i suesuega a leoleo.
Fai mai le malo, o Lepou e toatasi na faia le tonu ina ia fasi le leoleopo ma gaoi le ki, ina ia mafai ai ona latou maua se taavale latou te o ai i lona fale i Iliili.
“O le a molimau alii pagota e toatolu e faapea, o Lepou na fai ia Maea e tui le leoleopo i le naifi faapata falaoa, o ia foi na ee atu ina ia fasioti le leoleopo,” o le faamatalaga lea a le loia mo le malo i lana folasaga.
Na taua foi e le malo e faapea, o Lepou na taina le ulu o le leoleopo i le paia u’amea ma pau ai i lalo, ae na mafua ona taofia ia gaioiga ona sa ia vaaia se taavale o agai atu ia te i latou, o lea na latou tuua ai loa lea nofoaga ae sosola ese.
E talitonu foi le malo, o matuia tele o manu’a na aafia ai le alii leoleo na faigata ai ona sola ese i le taimi na osofaia ai e le ua molia ma isi pagota o ia.
Ae i le faafinauga a Ude sa ia taua ai e faapea, o le a manino i molimau a le itu tete’e e lei auai Lepou i le solaaga e pei ona taua, ma e i ai lona talitonuga afai e lei auai o ia i le solaaga, o lona uiga e leai ni moliaga o le faaoolima ma le faomea e ono tuuaia ai fua o ia.
Na taua e Ude e faapea, e ese lava le itu lea o loo taumafai mai i ai le malo ina ia faamaonia le latou mau faasaga ia Lepou, peitai o lona tiute o le loia mo le ua molia, ia faailoa molimau e atagia mai ai e leai se solitulafono sa tupu.
E toa 6 tamaitai ma le alii e toatasi o loo i totonu o le vaega iloilo iuga, lea o loo latou iloiloinase faaiuga o lenei mataupu.
O le afioga i le alii faamasino sili ia Michael Kruse o loo faatautaia lenei mataupu, i le lagolagosua a afioga i alii faamasino lagolago ia Suapaia Pereira ma Satele Aliitai Lilio.
O le taeao nei lea ua faamoemoe e toe faaauau ai lenei iloiloga.


text:
VAEGA 4
O Iʻuga Leaga Ina ua La Faalogo iā Satani
E leʻi usiusitaʻi Atamu ma Eva i le Atua, ma na feoti ai. Kenese 3:6, 23
Na faalogo Eva i le gata ma ʻai le fua o le laau. Ona ia avatu foʻi lea iā Atamu ma ʻai ai o ia.
E sesē le mea na la faia
Na faigatā le olaga mo i laʻua ma a la fanau. Na ola matutua i laʻua ma feoti. E leʻi ō i le lagi, ma ua lē o toe iai.
O ē ua feoti ua toe foʻi i le efuefu. Kenese 3:19
Ua tatou feoti ona o i tatou uma e tupuga mai iā Atamu ma Eva. O ē ua oti e latou te lē iloa, pe lagona ma faia se mea.
E leʻi finagalo Ieova ia feoti tagata. E lē o toe umi ona faatutūina mai lea e Ieova o i latou ua maliliu. Pe afai e latou te faalogo iā te ia, o le a ola e faavavau.
Faitau Atili
O le ā le Finagalo o le Atua mo le Lalolagi?
O loo faamatalaina i le Tusi Paia le māfuaaga na foafoaina ai e le Atua le lalolagi, le taimi o le a faamutaina ai puapuaga, ma le tulaga o le a iai le lalolagi i le lumanaʻi faapea i latou o le a ola ai i lenā taimi.
O le ā le Faamoemoe mo Ē ua Maliliu?
O le ā e tupu iā i tatou pe a tatou feoti? Pe e tatou te toe feiloaʻi ma ē pele iā i tatou ua maliliu?


text:
MATAUPU 22
O le a Avea Soo e Toʻafā ma Faifaiva i Tagata
MATAIO 4:13-22 MAREKO 1:16-20 LUKA 5:1-11
UA VALAAUINA E IESU SOO INA IA MULIMULI ATU PEA IĀ TE IA
UA AVEA TAGATA FAIFAIVA MA FAIFAIVA I TAGATA
Ua mavae taumafaiga a tagata Nasareta e fasioti Iesu, ma ua alu atu nei o ia i le aai o Kapanaumi, lea e latalata i le sami o Kalilaia. E taʻua foʻi lenei sami o “le vaituloto o Kenesareta.” (Luka 5:1) Ua faataunuuina ai i inei le valoaga o loo i le tusi o Isaia e faapea, o le a vaaia e tagata Kalilaia o loo nonofo latalata i le sami se malamalama tele.—Isaia 9:1, 2.
A o iai Iesu i Kalilaia, ua faaauau pea ona ia faalauiloa atu “ua latalata mai le malo o le lagi.” (Mataio 4:17) Ua toe feiloaʻi atu nei o ia i ona soo e toʻafā, o ē sa latou malaga faatasi i le taimi muamua. Ae ina ua latou tuua Iutaia ma Iesu ma agaʻi atu i Kalilaia, na latou toe foʻi ai i a latou pisinisi faifaiva. (Ioane 1:35-42) Ua oo nei i le taimi ua tatau ai ona latou mulimuli atu pea iā Iesu, ina ia mafai ai ona ia aʻoaʻoina i latou, e faaauau pea ona faia le faiva pe a mavae atu o ia.
Ua savali atu nei Iesu i le matafaga, ma ua ia vaaia ai Simona Peteru, o lona uso o Aneterea, ma nisi o le ʻaufaifaiva o loo faamamā a latou upega. Ua alu atu o ia i luga o le vaa a Peteru, ma talosaga atu iā te ia ina ia tuutuu teisi ese atu le vaa mai i le matafaga. Ua nofo i lalo Iesu, ma ua amata ona aʻoaʻo atu i le motu o tagata o loo i le matafaga, upu moni e faatatau i le Malo.
Ina ua uma ona aʻoaʻo atu Iesu, ona ia fetalai atu lea iā Peteru: “Ia tuutuu atu le vaa i le mea loloto, ma lafo ifo ai o outou upega, ina ia maua ai ni iʻa.” Ae ua tali mai Peteru: “Le Faiaʻoga e, ua alu le pō atoa o matou fagogota ae e leai se mea na maua, ae ona o lau fetalaiga, ou te toe lafo ifo ai upega.”—Luka 5:4, 5.
Ua lafo ifo nei a latou upega i le sami, ma ua maua mai ai le tele o iʻa. O lea, ua amata ai ona masaesae a latou upega. Ua latou talotalo atu i le isi vaega o la latou ʻaufaifaiva o loo i le isi vaa, e ō mai e fesoasoani iā i latou. E leʻi umi ae tutumu uma vaa e lua, ma ua amata ai ona tau gogoto ifo. Ua vaai atu Peteru i lenei mea, ona faapaʻū ai lea i vae o Iesu ma faapea atu: “Le Alii e, ia e maliu ese atu, auā o aʻu o se tagata agasala.” Ua tali mai Iesu: “Aua e te toe fefe, e amata atu nei ona e maua tagata.”—Luka 5:8, 10.
Ua fetalai atu Iesu iā Peteru ma Aneterea: “Inā mulimuli mai ia iā te aʻu, ou te faia oulua ma faifaiva i tagata.” (Mataio 4:19) Ua ia valaaulia foʻi isi tagata faifaiva o Iakopo ma Ioane, o atalii o Sepetaio. E la te leʻi toe faatalatū, ae ua tuua a la upega ae mulimuli atu iā Iesu. Ioe, ua tuua e i latou nei e toʻafā a latou pisinisi faifaiva, ma avea ai ma uluaʻi soo o Iesu, o ē o le a mulimuli atu pea iā te ia.
Faitau Atili
Sa Tauivi Peteru Faasaga i le Fefe ma le Masalosalo
E telē se aafiaga o le masalosalo. Ae na fo‘ia e Peteru lona fefe ma ona masalosaloga e faatatau i le mulimuli atu iā Iesu.


text:
Toe tolopo le lauina o le faasalaga a Tone Pulou
O le taeao ananafi na faatulaga e fofogaina ai le faasalaga o le alii o Tone Pulou, peitai o lea ua toe tolopo i le Aso Lua o le vaiaso fou, ina ia maua ai se avanoa e feiloa’i ai lana loia ma nisi o lona aiga o lo o fuafua e molimau mo ia.
E na o le Sa’o o le aiga o Pulou na molimau i le taeao ananafi, le afioga ia Utofili Asofaafetai Maga. E foliga mai o le molimau a le afioga ia Utoofili na mafua ai ona faia le faaiuga a le faamasinoga e toe tolopo lenei mataupu.
Na taua e Utoofili i lana molimau, o ia o le Sa’o o le aiga o Pulou, ma o le fo’i ua molia o lana matai taule’ale’a i totonu o lona aiga.
Na faaalu e Utoofili se taimi e tau faamatala ai tiute tauave a le matai taule’ale’a i totonu o lona aiga ma le nuu, ma o nisi o ia tiute mo Pulou e aofia ai lona fesoasoani i taimi o toona’i a le ekalesia ma le aiga, o ia na te logoina isi sui o le aiga o lo o nonofo i Pagai pe afai ua manaomia se feiloaiga a le aiga potopoto, o ia foi o le failautusi a le aiga na te faamaopoopoina saoga a le aiga i soo se faalavelave, e faamoemoeina tele foi Pulou i soo se manaoga i totonu o lona aiga.
Fai mai Utoofili, o isi itu lelei o Pulou, e le gata o se tagata e malamalama i le aganuu, ae o ia foi o se tagata e atamai e tautala ma poto i soo se gaioiga faananati pe afai e manaomia e lona aiga.
Na fesiligia e le loia a le malo, o Mitzie Folau ia Utoofili, pe na te silafia le aiga o le teineititi lea o lo o aafia i lenei mataupu, na tali le molimau, e le masani tele ai, e ui o se tasi foi o aiga i totonu o lona nuu o Fagaitua.
Na fesiligia foi Utoofili pe masani i le tama’ita’i o lo o a’afia i lenei mataupu, na tali le Sa’o, e na te le i iloa muamua, peitai o lea faatoa faalogo ma iloa, ina ua faagasolo lenei mataupu.
Sa fesiligia foi le molimau pe na te iloa o lea ua ta’usala Pulou i le moliaga o le faiaiga ma se teineititi e 13 tausaga le matua, na tali Utoofili, na te le’i iloa lena tulaga, e le’i tuuina mai foi se faasalaga a le faamasinoga e tusa ai o le mataupu, peitai e i ai lona talitonuga e i ai taimi e tutupu faafuasei ai ni faafitauli e pei la o le faafitauli lea ua aafia ai le ua molia.
Fai mai Utoofili, o ia e matua inoino lava i ituaiga gaioiga ia e pei ona ta’usala ai Pulou, peitai e tumau pea lona talitonuga o Pulou, o se alii lelei ma amio lelei.
Na faatoese Pulou i le faamasinoga e tusa ai o le solitulafono sa ia faia, ma ia talosagaina ai se isi avanoa mo ia sei foi atu ai e tausi lona aiga ma ona matua, aemaise ai e fia tautua i le nuu ma le ekalesia.
Sa ia faatoese i le aiga o le tamaitai na aafia ma ona matua, o lona nuu ma le ekalesia.
“Ou te talosaga atu i lua afioga i alii faamasino mo se isi avanoa mo a’u, se’i o’u toe fo’i atu ai e tausi lo’u aiga, aemaise ai o lea ua ou iloa ua i ai isi o’u matafaioi faatama, ou te tausi ai i si o’u atali’i,” o le talosaga lea a Pulou i le alii faamasino sili lagolago ia Lyle L. Richmond ma Mamea Sala Jr.
O le moliaga ua ta’usala ai Pulou na afua mai i se faalavelave na tulai mai i le 2010 ao galue o se faiaoga i le aoga tulaga muamua i Alofau, ma i’u ina ma’itaga ai se teineititi e 13 tausaga le matua.
Na sola o ia i Ausetalia ma nofo ai mo le silia i le tausaga, peitai ina ua toe agai atu i Hawaii e tafao ai i nisi o ona aiga ma uo, na pu’e faapagota ai o ia e FBI ma toe faafo’i mai ai i le teritori ia Oketopa 2011.
O le taimi nei, o lo o taofia pea o ia i le toese e aunoa ma se tupe ua faatulaga e tatala ai o ia i tua.


text:
Apelu Maiava Opelu..>>> The Matais Name of Maiava from the Mulipola Family....Siutu Sala'ilua Savaii Samoa..
O le Gafa lea masalo o 1600 Na usu Tuifeai ia Ualegalu, fg o Moamoaniua(teine) Usuia Moamoaniua e Tilafaiga, fg oSeali'itu na usu ia Punalefati, fg o Toile'i'ite. Na usu lea o Toile'i'ite ia Palemafuta, fg o le ((teine)1 Mativamativaoletalofa 2 Tuvaotomata, 3 Feagaiupolumamanono, 4 La'auleutoimaene.
Usu Leapaisamoa ia Malielali,fg o (tama) 1 Mafua, 2 Ti'otala, 3 (teine) Laupulouolefiti, usu Mafua ia Tuvaotomata, fg o Talouli na usu lea o Talouli i le afafine o Fa'asavalu Tuvaoitai, fg o 1 Su'a, 2 Tagaloasa, 3 (teine) Sipi'itatau.
Na usu ane Lealaitafea Filipe i le afafine o Tuifalefa, fg o 1 Alaisea ia Ali'itasi, fg o 1 (tama) Sefagaia 2 (tama) Gafo 3 (tama) Su'a 4(tama) Taufa'ase'e, 5 (teine) Lagise.
Na usu lea o Su'a i le afafine o Saulaulu o Gagaimalae o Toleka, fg o 1 Sugia, 2(teine) Pulou.
Na usu lea o Maiava i le afafine o Faaea o Iliganoa i Gagaimalae fgg o 1 Toelau 2 Siatunuu, 3 Sefine, 4 (tama) o Makaio....
Toe usu Seia Taualai le afafine o Leaupepe o Fualalo, fg o 1 Mulipola Pelesi, 2 (teine) Pipi'imale'ele'ele, 3 Aliitasi, 4 Leatalatala.
Na usu ane lea o Ufisese'e ia Malalatele le afafine o Pula i Saleimoa, fg o 1(tama) Vaopa'u o Vaopa'u lea na tau ia Leavalasi le alo o Asiata i Satupaitea, fg o 1 Siovaiata, 2 Esekielu. O Esekielu lea na toe tau i le alo o Leaupepe o Fuatino, fg o 1 (tama) Ufi, 2 Tamilo, 3 Taualai, 4 Malu.
*** Usu Mulipola Pelesi i le tamaitai Taga, fg o 1(tama) TOFU PELESI MULIPOLA, Ona usu lea o Tofu Mulipola i le Teine Papapuleia , fg 1(teine)Pipi'imale'ele'ele 2(tama) Lolovai usuga lona lua>> Toe usu lea o Tofu i le afafine o Leiataua Taua o Salagi i Falealili, fg o1(teine) Sulesa, 2 Afatasi, usuga lona tolu>> toe usu lea o Tofu i le afafine o Palelei i Fagaloa , fg 1 Toloumu, 2 Aipolo, 3 Talatofi, 4 Mae'evale, usuga lona fa>>> toe usu leao Tofu Mulipola ia Tutu'i o LE afafine o Salesa Seiuli o Falelima fg 1(tama) Lolomataiama 2(teine) Pipi'imale'ele'ele.
O PIPI'IMALE'ELLE'ELE LE TUAFAFINE O MULIPOLA PELESI LE TAMA O TOFU ... NA USU IA E LE PALAGI O SCANLAN FG MAUA AI MILOVALE.... ONA NONOFO LEA O MILOVALE MA HO CHING FG MAUA AI LEA O 1 MALIA, 2 TASELE, 3 SAM, 4 SALE, 5 TOM.
on 2013-10-15 00:11:41
apeluopelu has been a Family Tree Circles member since Oct 2013.
Comments
Faamolemole lava oute fia fesiligia ai po'o ai e ona le gafa lenei ua i luga o lenei website ae po'o fea fo'i na e aumai ai lenei gafa o Mulipola Pelesi? o Mulipola Pelesi e iai lana usuga i Taga ae e iai lona atalii e igoa ia Pelesi ma lona afafige e igoa ia Pipiimaleeleele, e le'i faapea la na usu mai le atalii lea o Mulipola Pelesi i Fagaloa maua ai matou, leai faamolemole, e sese i sini lau gafa lea, a e fia silafia po'o ai a'u, ia o a'u o lo'u grandfather Mulipola Pelesi o lo'o lagomau nei i Siutu Salailua, e tele usuga ale matou Grandfather e aofia uma ai ma Taga, Falelima, Samamea i Fagaloa lea e maua ai matou ia ma Salailua ma isi afioaga ua ou le manatua, ae please e sese i sini lau gafa ile usuga ale matou Grandfather..ma lo'u faaaloalo lava
Faafetai, Daisy Aipolofeu Mulipola
Sydney Australia
Faamolemole lava oute fia fesiligia ai po'o ai e ona le gafa lenei ua i luga o lenei website ae po'o fea fo'i na e aumai ai lenei gafa o Mulipola Pelesi? o Mulipola Pelesi e iai lana usuga i Taga ae e iai lona atalii e igoa ia Pelesi ma lona afafige e igoa ia Pipiimaleeleele, e le'i faapea la na usu mai le atalii lea o Mulipola Pelesi i Fagaloa maua ai matou, leai faamolemole, e sese i sini lau gafa lea, a e fia silafia po'o ai a'u, ia o a'u o lo'u grandfather Mulipola Pelesi o lo'o lagomau nei i Siutu Salailua, e tele usuga ale matou Grandfather e aofia uma ai ma Taga, Falelima, Samamea i Fagaloa lea e maua ai matou ia ma Salailua ma isi afioaga ua ou le manatua, ae please e sese i sini lau gafa ile usuga ale matou Grandfather..ma lo'u faaaloalo lava
Faafetai, Daisy Aipolofeu Mulipola
Sydney Australia


text:
Tala o Fa’amasinoga
LOMITUSI UIAGALELEI
O le alii lea o loo tuuaia e le malo i lona sasaina lea o le ulu o le isi alii i se suo, e mafua mai i le pisapisao o ta’ifau a le alii ua manu’a a’o faia faigalotu o le afiafi, ua faatulaga e le Faamasinoga Maualuga lana faamasinoga iloilo e faia i le aso 30 Iulai.
O le alii o Lomitusi Uiagalelei o loo tuuaia e le malo i le moliaga mamafa o le faaoolima i le tulaga lua, atoa ai ma le faatupu vevesi i nofoaga faitele.
I ni nai vaiaso e lei mamao atu, sa fuafua e fofogaina ai se maliliega ua maea ona sainia e le ua molia ma le malo, peitai sa le’i mafai ona taunuu le tuuina atu o lenei maliliega, ma mafua ai loa ona faatulaga le aso e fofogaina ai le faamasinoga iloilo mo lenei mataupu.
Fai mai le malo, na avea le pisapisao o ta’ifau ao fai faigalotu i le afiafi ma itu na alu atu ai le ua molia ma se suo ma sasa ai le isi ta’ifau, ma avea ai ma itu na sau ai i fafo mai le fale le toalua o le alii ua manu’a ma fai se taugaupu ma le ua molia.
Mulimuli ane agai atu i ai le na manu’a ma tula’i mai ai loa le vevesi ina ua tu’i e le ali’i na manu’a le ua molia, ma faapea ai loa ona faaaoga e le ua molia le suo e sasa ai lona ulu, e pei ona tuuaia ai o ia e le malo.
O loo tumau pea poloaiga o loo tatala ai Uiagalelei i tua mai le toese ao faatalitali ai le aso o lana faamasinoga. O nisi o ia poloaiga e aofia ai le faasa lea ona ia toe soli se tulafono, pe toe taumafai foi e faafesootai le na aafia i lenei mataupu.
IOE CRYSTAL TE’O I ONA MOLIAGA
O le tamaitai lea sa avea ma Supavaisa i le lala o le kamupani a le DGX i le atunuu, ua ia ioeina i luma o le faamasinoga maualuga moliaga e lua e pei ona tuuaia ai o ia e le malo, o lona faaaoga faagaoi lea o tupe sa tuuina atu i lalo o lana vaavaaiga.
O se maliliega na sainia e Crystal Te’o ma le malo ma ua talia foi e le faamasinoga, na fofogaina i le vaiaso nei ma le faamoemoe e faamuta ai lenei mataupu.
I le tali ioe ai o Te’o i moliaga mamafa e lua sa ia ta’utino ai i le faamasinoga e faapea, i le va o le aso 1 Iuni 2009 ma Aperila 6 2011, sa ia faaaogaina ai i se auala faasolitulafono ni tupe mai le kamupani a le DGX sa tuuina atu i lalo o lana vaavaaiga, a’o avea ai o ia ma Supavaisa o le lala o lea kamupani i Pago Pago.
Na ta’utino Te’o e faapea, ao galue i le DGX, e le gata sa ia faaaogaina ni tupe e totogi ai se taavale rental sa ia faaaoga mo ia lava, ae sa ia faaaogaina foi isi tupe e utu ai le taavale rental lea i se tasi o pamukesi, ma o ia gaioiga uma sa ia faia e le tusa ai ma ala o le tulafono.
I se vaega o le maliliega na sainia e Te’o ma le malo, ua malie ai le ua molia o le a ia toe totogiina uma le tupe a le DGX sa ia faaaoga faasolitulafonio e totogi ai lana taavale rental ma toe utu ai fo’i.
Ua manatu loia o le a faatalitali le tuuina atu o ni a laua faafinauga mo se faasalaga mama o Te’o, sei maea ona tapena muamua e le Ofisa Faanofovaavaaia se ripoti e uiga i lenei mataupu, peitai ua malamalama ma iloa e Te’o, tusa lava pe talosaga atu loia i le faamasinoga mo se faasalaga mama mo ia, e pule le faamasinoga pe talia pe teena foi ia fautuaga.
Ua ia malamalama foi, e le mafai ona toe suia lana tali ioe ua tuuina atu pe afai e tuuina mai se faasalaga a le faamasinoga ae le tusa ai ma lona mana’o.
O loo taofia pea i le toese i Tafuna Te’o e faatali ai le aso 3 Aokuso lea ua faatulaga e lau ai lona faasalaga.